
Suomen sileäkarvaiset noutajat ry 


Aluetoiminta 


Suomen sileäkarvaiset noutajat ry:n 
aluetoiminnan tavoite on, että flat- 
tiharrastajat löytävät toisensa ja että 
koulutusta ja tapahtumia olisi tarjolla 


eri puolilla maata. Alueyhteyshenkilöt 


tuntevat oman alueensa ”harrastus- 
piirit” ja tarjonnan rodunomaisten 
noutajaharrastusten ja eri harrastus- 
muotojen osalta. He voivat ohjata 
uuden harrastajan ottamaan yhteyttä 
oikeisiin ihmisiin. 


Koska sileäkarvainen noutaja on 
metsästyskoirarotu, on alueellisen 
toiminnan ja koulutuksen pääpaino 
rodunomaisissa lajeissa (noutajien 
taipumus- ja metsästyskokeet, nou- 
tajien working test). Aluetoiminnan 
piiriin voi myös sisältyä mejää, toko- 
ja agilitykoulutuksia tai yhteislenkke- 
jä. Aluetoiminnan puitteissa voidaan 
myös järjestää virallisia terveystutki- 
muksia (kimppakuvaukset, silmä-/ 
polvitarkit). 


Kullakin alueella toimitaan sen 
olosuhteiden ja resurssien mukaan 
yhteistyössä alueen muun noutajatoi- 
minnan kanssa. 


Ota rohkeasti yhteyttä! 

PUHEENJOHTAJALTA 


Kesätervehdys jäsenistölle! 


Tadaa! Flattiviesti-lehden sähköinen eri- 
koisnumero, Flattiviestin HarrasteExtra 
on ilmestynyt. Olkaapa hyvä! 


HarrasteExtran ajatuksena on koota yhteen 
julkaisuun treeni-ideoita eri lajeista. Kan- 
tavana ajatuksena näinä kaiken kaikkiaan 
erikoisina aikoina ovat vinkit ja ideat sellai- 
siin treeneihin, joita voi tehdä kotosalla tai 
kesämökillä ihan itsekseen tai kaverikoira- 
kon kanssa. Vinkkejä on myös ex tempo- 
re” -treeneille, joita voi harjoitella vaikka 
metsälenkillä. Eli vinkkejä, virikkeitä, akti- 
vointia ja muuta sellaista. Ja koska erikois- 
numero julkaistaan sähköisesti, olemme 
linkittäneet vinkkeihin myös videoita! 
Olemme saaneet valtavan paljon vink- 
kejä, jotka on suunnattu vesipelastukseen. 
Vinkkejä meille on kirjoittanut Merja Tor- 
nikoski, joka monen muun lajin ohella 
harjoittelee myös vepeä ja on tehnyt jo pit- 
kään videoita omista yksin tehtävistä har- 
joitteluista YouTube -kanavalleen. Merjan 
vinkit kannattaa lukea, vaikka vesipelastus 
ei oma laji olisikaan, sillä monet Merjan 
vinkeistä ovat suoraan käyttöön otettavissa 
myös nome-harjoituksina tai minkä vain 
lajin perusharjoitteina. Perustaidoista on 
hyötyä ihan jokaiselle koiralle, onhan flat- 
ti iloinen ja energinen rotu, joka rakastaa 
kaikkea yhdessä tekemistä omistajansa 
kanssa. Miten onnellinen voikaan olla flat- 
ti, joka on saanut tehdä kaikkea mahtavaa, 
uida, noutaa ja oppia uusia asioita rakkaal- 
ta omistajaltaan. Sitä lokoisaa ja leppoisaa 


tunnelmaa ja rauhallista flatin tuhinaa voisi 
jäädä tunnelmoimaan pidemmäksikin ai- 
kaa. Elleivät hyttyset ja muut öttiäiset ajaisi 
meitä kesämökin terassilta takaisin sisälle 
ja takkatulen ääreen. 

Muutoinkin uiminen on erinomainen 
treenimuoto vettä ja noutamista rakastavil- 
le flateillemme! Uiminen kasvattaa koiran 
fyysistä kuntoa, ja kun monella tähtäime- 
nä syksyllä on linnustus, sekä muut jahti- 
muodot, tulee kesän uimisella kuin varkain 
hankittua hyvä peruskunto myös koiralle 
hyvään tarpeeseen. 

Olettehan myös huomanneet, että jul- 
kaisemme Suomen sileäkarvaiset noutajat 
fb-sivuilla jatkuvasti uutta materiaalia ja 
erilaisia vinkkejä ja virikkeitä jäsenistöm- 
me ja flattiemme iloksi. Jaathan myös omia 
harjoituksiasi Facebook-seinällämme mui- 
den flattiharrastajien iloksi ja innovoimi- 
seksi. Keep up the positive flattitude! 

Minun vinkkini treenaamiseen on se, 
että kannattaa ajatella laatikon ulkopuo- 
lelle. Tehdä erilaisia harjoituksia ja ottaa 
vinkkiä muista lajeista. Tehdä treenaami- 
sesta yllätyksellistä. Välillä uusi ja erilainen 
ympäristö antaa jo ihan riittävästi haastetta 
tutunkin harjoituksen läpiviemiseen on- 
nistuneesti. 


Innostavia lukuhetkiä HarrastusExtran 
parissa ja oikein hyvää kesää kaikille! 
- Mari 


VEPE 


Teksti: Marika Mäntylä, kuva: Elisa Pekki 


Perustaidot auttavat monessa lajissa ja arjessa 


Vepen treenaaminen kehittää mm. 
malttia, luovutusta, ohjattavuutta, 
kiertämistä ja yhteistyötä! 


Vesipelastus on mukava kesälaji vettä ja noutamista 
rakastaville koirille. Kun koira ui kesällä paljon, se on 
hyvässä kunnossa jahtikauden alkaessa. Uimalla han- 
kittu peruskunto on hyvä pohja nivelten terveydelle. 


Vesipelastusta treenatessa koira oppii esimerkiksi 


Lähetystilanteet, osa jättää koiran yksin avoimen 
luokan 1. liikkeessä veneeseen. 


Koira joutuu odottamaan rauhassa, kun venettä 
soudetaan poijulle. 


EJAU : 10 
Avoimessa luokassa on ohjattu veneen nouto. 


| /U ] N ESII W! 

Ylemmissä luokissa koira luovuttaa pelastus- 
renkaan tai pitkän köyden vieraalle ihmiselle. 
Vedessä esineen luovuttaminen on vaikeampaa 
kuin maalla ja monet harjoittavat koiran paikalla 
uimistaitoa. 


Koira joutuu luopumaan poijuista ja voittajaluo- 
kassa vedessä olevasta pitkästä köydestä. 
JI TIUUN PAIK 


Koiran halutaan aina rantautuvan maalitolppien 
väliin. 


Etenkin voittajaluokassa hukkuvan on todennä- 
köisempää saada pelastusrenkaasta kiinni, jos 
koira kiertää hukkuvan. 


Näistä taidoista on hyötyä moneen muuhun lajiin ja 
leppoisaan yhdessäoloon. 


- Marika Mäntylä 


Kirjoittaja on vesipelastuksen pitkäaikainen 
harrastaja ja lajin palkintotuomari 


83" 

Teksti: Merja Tornikoski, kuvat Merja Tornikoski ja Elisa Pekki 


Yksin tehtäviä vesipelastusharjoituksia 
kuivalla maalla sekä vedessä 


Vaikka vesipelastus harrastuksena onkin toimintaa, johon yleensä tarvitaan paljon avustajia, avustajien puute ei ole syy 
jättää harjoitteleminen kokonaan tekemättä. Esim. kesämökillä tai kotimaan lomamatkoilla koiran kanssa voi harjoitella 
monia vepessä tarvittavia taitoja jopa yksinkin, jos vain uimamahdollisuus ja edes jotakin oheisrekvisiittaa löytyy. Lisäksi 


vepessä tarvitaan monia sellaisia taitoja, joita voi kuivaharjoitella jopa talvella, joko yksin tai avustajien kanssa. 


Ensiksi perusteet kuntoon: ohjaajan kanssa ui- 

minen, suuntaliikkeitä, kiertämistä ja rannalla ”*Yhdessä koiran kanssa uiminen onnistuu siten, että koiralla on päällä valjaat 
odottaminen. tai pelastusliivit, ohjaaja on koiran takana ja ottaa tukevan otteen valjaiden 
kaula- tai rintaosasta mahdollisimman alhaalta, ja ohjaa koiran uimaan 
samaan suuntaan itsensä kanssa. (Kuvaushetkellä veden lämpötila oli +7", siksi 
uimarilla on päällään kuivapuku.) 


Monet yksin tehtävistä harjoituksista vaativat 
sen, että ohjaaja on itse valmis menemään 
veteen. Tämän ei pitäisi olla ongelma kenel- 
lekään vepeharrastajalle, koska olisi suotavaa, 
että harjoituksissa muutenkin ohjaaja on tar- 
vittaessa valmis menemään veteen, joko opet- 
tamaan koiraa tai vähintäänkin treeniryhmän 
hukkuvaksi omalla vuorollaan. Uimahaluk- 
kuuttaan voi parantaa hankkimalla märkäpu- 
vun (tai kuivapuvun), joka sekä pitää uimarin 
lämpimänä että suojaa häntä koiran kynsiltä ja 
muilta naarmuilta. 


On hyvä opettaa koira siihen, että se sietää ih- 
mistä ja erityisesti omaa ohjaajaansa vedessä 
ilman, että yrittää pelastaa tätä tai häiritsee 
esim. raapimalla. Koiralle pitäisi heti alusta 
asti tehdä selväksi, että hukkuvan pelastami- 
nen on liike, jota tehdään vain oikeasta är- 
sykkeestä eli silloin, kun hukkuva pärskii ja 
heiluttaa dummya ja/tai koiralle annetaan pe- 
lastuskäsky. Muulloin vedessä olevia ihmisiä 
koira ei saa häiritä! Tämä opetetaan parhaiten 
sillä, että ohjaaja ui koiran kanssa rauhallista 
matkauintia ja teettää erilaisia tehtäviä samal- 
la kun on itse vedessä koiran kanssa. Tällaiset 
harjoitukset ovat erittäin hyviä sekä koiran 
uimakunnolle ja -tekniikalle että ohjattavuu- 
delle. 


Mikäli koira on jo oppinut sellaisen käyttäy- 
tymismallin, että uiminen ohjaajan vierellä 
ei onnistu (koira alkaa paimentaa, raapia, 
näykkiä, kiertää ympyrää, haukkua, tms.), 
kannattaa varta vasten tehdä harjoituksia yh- 
dessä uimisen mahdollistamiseksi. Yleensä 
koiran kanssa uiminen onnistuu siten, että 
koiralla on päällä valjaat tai pelastusliivit, oh- 
jaaja on koiran takana ja ottaa tukevan otteen 
valjaiden kaula- tai rintaosasta mahdollisim- 
man alhaalta, ja ohjaa koiran uimaan samaan 
suuntaan itsensä kanssa. On tärkeää, että ote 
on tosiaankin valjaiden alaosasta, sillä selän 
päältä tai ylhäältä kaulaosasta otettu ote jättää 
ketterälle koiralle vielä mahdollisuuden päästä 
kääntymään ympäri ja häiritsemään ohjaajaa. 
Huomaa, että uidessa valjaita käytettäessä on 

tärkeää, että valjaat istuvat hyvin ja koira ei 
saa vahingossa etujalkojaan kaula- tai rinta- 
remmin väliin. Vaikka muussa käytössä ns. 
Y-valjaat ovatkin ergonomisimmat, edellämai- 
nitusta syystä uimiseen sopivat myös valjaat, 
joissa rintahihna menee poikittain koiran rin- 
nan päältä. Y-valjaatkin käyvät, jos ne istuvat 
koiran päällä riittävän napakasti. 


Mikäli löytää jostakin hyvin loivasti syvene- 
vän rannan, koiran kanssa uimista voi har- 
joitella myös siten, että ohjaaja kahlaa ja koira 
ui hänen vierellään. Tässä on etuna se, että 
ohjaajalla on jalat koko ajan pohjassa ja siksi 
tilannetta on helpompi hallita, jos koira pyrkii 
tulemaan liian lähelle. Jotkut koirat hermostu- 
vat vasta siinä vaiheessa, kun ohjaajan pää on 
vedenpinnan tasolla, joten kahlatessa siihen- 
kin voi totuttaa koiraa eri syvyyksissä. 


Uidessa koiralle kannattaa opettaa myös suun- 
takäskyjä. Suuntakäskyistä on vepessä hyötyä 
etenkin silloin, kun koiralla on vaikeuksia 
hahmottaa vedessä olevia kohteita. Kahden 
veneen liikkeissä koira saattaa sääolosuhtei- 
den takia tai huonon ajoituksen vuoksi olla 
uimassa kohteen ohi, mutta hyvin opetellulla 
suuntakäskyllä tilanne voidaan vielä pelastaa. 
Erityistä hyötyä suuntakäskyistä voi olla ti- 
lanteessa, jossa koira ottaa rantaantuloa var- 
ten uintilinjakseen jonkun muun kuin maa- 
litolppien suunnan. Koiralle kannattaa kyllä 
erikseen opettaa myös maalitolppien väliin 
uiminen, mutta varsinkin kauempana ulapal- 
la väärän suunnan ottaneen koiran uintilinjaa 
voi yrittää korjata myös suuntakäskyillä. 


Itse opetan erikseen sekä ”oikea”/”vasen” -käs- 
kyt että kädellä näytettävän suunnan. Varsi- 
naiset suuntakäskyt tarkoittavat aina suuntaa 
suhteessa koiraan, kädellä näytettävä suunta 
ohjaa koiran etenemään osoitettuun suuntaan 
(itse käytän siihen käskyä ”tonne” ja käsimerk- 
ki, vaihtoehtona on myös käyttää käskyä ”tuo? 
tms., koska vepessä ja muissakin lajeissa tämä 


on helpompi ohjailla fyysisestikin, jos se yrittää tulla liian hon tai esim. ==" 
luulee tulevansa pelastamaan hukkuvaa? J - e 


usein liittyy liikkeisiin, joissa koiran pitää 
ottaa suuhunsa joku esine). Kuivalla maalla 
näitä tarvitaan mm. tokon ohjatussa noudos- 
sa, joten toko-harrastajilta voi saada hyviä li- 
sävihjeitä tämän osion harjoitteluun. Treenin 
voi kuivalla maalla aloittaa vaikkapa laittamal- 
la maahan kaksi tennispalloa tai muuta keske- 
nään samanlaista esinettä, jättämällä koiran 
seisomaan vähän etuviistoon niiden eteen ja 
ohjaamalla koira hakemaan halutunpuoleinen 
esine. Erityisesti käsimerkillä näytettyä suun- 
taa on hyvä harjoitella useista eri kohdista 
esineisiin nähden, eli välillä koira seisomassa 
selin ohjaajaan päin, välillä naama ohjaajaan 
päin. Kun suoritus alkaa olla varma, koiran 
paikkaa suhteessa esineisiin voi muuttaa myös 
siten, että välillä koira on lähempänä ”väärää? 
esinettä, mutta sen pitää kuitenkin kuunnella 
suuntakäsky ja mennä hakemaan kauempana 
oleva esine. 


Kun koira osaa suunnat kuivalla maalla, sen 
jälkeen niitä voi uidessa harjoitella esim. lait- 
tamalla veteen kaksi samanlaista esinettä noin 
kymmenen metrin päähän toisistaan ja aluksi 
uimalla koiran kanssa niitä kohti, ohjaaja taas 
koiran takana koiraa käskyttämässä. 


Hyödyllinen käsky on myös ”kierrä; jonka 
saatuaan koiran tulisi kiertää edessään oleva 
este (poiju, vene, uimari). Etenkin nykyisten 
vepesääntöjen mukaisessa voittajaluokan pe- 
lastamisessa kiertäminen on kaikkein varmin 
tapa saada liike onnistumaan, jotta pelastetta- 
va yltää tarttumaan pelastusrenkaaseen. Muis- 
sa liikkeissä kierrä-käskyllä voidaan tilanteita 
pelastaa, jos koira on tekemässä virhettä. Esi- 
merkiksi jos koira on voittajaluokan veneen- 
hakuliikkeessä uimassa veneen väärältä puo- 
lelta, kierrä-käskyllä se saadaan kiertämään 
vene ja löytämään köysi. Myös köydenvienti- 
liikkeessä koira voidaan harjoituksissa välillä 
pyytää kiertämään vene luovutuksen jälkeen, 
jolloin se oppii pysyttelemään lähellä venettä 
(riski köyden pudottamisesta liian aikaisin 


vähenee), kuuntelemaan ohjaajan käskyjä 
(riski tehdä omia päätelmiään ja esim. tarrata 
köyteen uudestaan kiinni vähenee), ja veneen 
kierrettyään se helpommin ottaa suunnan 
kohti rantaa ja ohjaajaa (riski siitä, että se kiin- 
nostuu köydestä uudestaan vähenee). Mikäli 
koiralle halutaan opettaa hukkuvan pelasta- 
minen siten, että hukkuva ottaa kiinni koi- 
ran valjaista eikä koira hukkuvan patukasta, 
kiertämiskäsky on erittäin tärkeä, koska ilman 
hukkuvan kiertämistä koira voi helposti kään- 
tyä takaisin rantaan päin sen verran kaukana, 
että hukkuva ei välttämättä saa otetta valjaista 
(vastaava ongelma kuin voittajaluokan pelas- 
tusrenkaan kanssa). Patukkapelastaminenkin 
voidaan ihan hyvin opettaa kiertämällä, koska 
silloin koira usein saa patukasta paremman 
otteen kuin kiepsahtamalla patukka suussa 
hukkuvan edessä takaisin rantaa kohti. 


Kiertämisliikkeenkin perusteet on taas kerran 
syytä opettaa kuivalla maalla vaikkapa puuta, 
lipputankoa tai tuolia käyttäen. Periaatteessa 
ei ole väliä, kiertääkö koira halutun esineen 
aina myötä- vai vastapäivään vai annetaanko 
sen itse valita suunta. Halutessaan voi toki 
opettaa myös eri käskyt eri kiertosuunnille. 
Monille koirille on kuitenkin luontaista tar- 
jota kiertämistä, kuten kääntymistäkin, aina 
tiettyyn suuntaan, joten kannattaa käyttää 
vähän aikaa sen selvittämiseen, mikä omalle 
koiralle -- jos mikään -- on preferoitu suunta. 
Vepessä on etua siitä, että ohjaaja tietää koi- 
ransa kiertävän aina tiettyyn suuntaan, koska 
sitten esim. pelastusrenkaan voi antaa koiralle 
aina tietyllä tavalla. 


Kun koira osaa liikkeen kuivalla maalla eri 
paikoissa ja erilaisille kohteille, siirretään har- 
joitukset taas veteen. Ohjaaja ja koira voivat 
aluksi yhdessä uida kohti poijua tai muuta 
kohdetta, ja kun he ovat suhteellisen lähellä 
kohdetta, koira lähetetään kiertämään se, oh- 
jaajan pysytellessä paikallaan ja ollessa valmii- 
na palkitsemaan koira sen kääntyessä kohteen 


nn äi s 


— Uimatekniikka- ja suuntaharjoituksia. Koiralla aluksi Unen 

Hukkuvan pelastamista ilman avustajaa. Koira on paikallaolossa, kunnes uimasillaan oleva ohjaaja kutsuu sen pelastamispuuhiin. 


ympäri. Suoritusvarmuuden kasvaessa sekä 
palkitsemispaikan että koiran ja ohjaajan vä- 
listä etäisyyttä kasvatetaan ja lopulta ohjaaja 
voi olla kuivalla maalla tai veneessä ja lähet- 
tää koiran kiertämään. Vedessäkin kiertämistä 
kannattaa harjoitella useilla erityyppisillä koh- 
teilla, jotta koira osaa yleistää käskyn tarvit- 
taessa mihin tahansa, myös isoon esineeseen 
kuten veneeseen sekä aktiiviseen "esineeseen? 
kuten uimariin. On hyvä huomata, että kier- 
täminen on monien koirien mielestä kiva ja 
palkitseva liike ja voi nopeasti muodostua 
vahvaksi toiminnoksi, joten pedanttinen kou- 
luttaja pyrkii saamaan sen ärsykekontrolliin, 
jotta koira ei tarjoaisi kiertämistä ratkaisuna 
kaikkeen. Etenkin automaationa tarjottava 
poijun kiertäminen voi aiheuttaa suorituksissa 
turhia viivästyksiä. 


Koiralle on syytä myös opettaa luotettava pai- 
kallaolo, jotta sen voi jättää rannalle, vaikka 
omistaja menisi yksin veteen. Yksinharjoitte- 
lussa tämä on käytännössä välttämätöntä. Fi 
ole varsinaisesti väliä, onko asento istuminen, 
seisominen vai makaaminen, mutta ainakin 
paikallaistumista voidaan hyödyntää hyvin 
monipuolisesti ja se vastaa myös useimpien 
vepeilijöiden alkuasentoa, joten sitä voi ai- 
nakin suositella. Tätäkin on hyvä harjoitel- 
la ensiksi kuivalla maalla ja sitten rauhassa 
erikseen muiden uimatreenien yhteydessä. 
Muutenhan harjoitus on samantyylinen kuin 
toko- tai pk-paikallaolon harjoittelu: koira 
jätetään paikallaoloon rannalle, ohjaaja me- 
nee veteen ja aluksi vaikka vain kahlaa vähän 
matkaa ja palaa sitten palkitsemaan koiran. 
Mitä varmemmaksi koira oppii, sitä pidem- 
mälle ohjaaja voi mennä ja myös uida samalla. 
Kun paikallaolo on varma, ohjaaja voi välillä 

kutsua koiran mukaan uimaan ja välillä vain 
palaa rantaan palkitsemaan ja vapauttamaan 
koiran. Tärkeää on, että koira oppii olemaan 
ottamatta varaslähtöä eli kuuntelee ja kunni- 
oittaa annettuja käskyjä. Koira kokee yleensä 
voimakkaaksi vahvisteeksi sen, että pääsee 
paikallaolosta suorittamaan, mutta koska va- 
raslähdön ottaneen koiran palauttaminen ve- 
destä takaisin paikallaoloon on vaikeampaa 
kuin kuivalla maalla, vaatii tämä treenivaihe 
ohjaajalta hyvää tilannetajua. 


Varsinaisen paikallaolon lisäksi on yksintree- 
niä varten erittäin hyödyllistä opettaa koiral- 
le paikallaan odottaminen joku esine suussa 
(esim. istuu rannalla dummy suussa), ja vielä 
erikseen sille kannattaa opettaa käsky, jolla se 
ottaa suuhunsa maassa vieressään olevan esi- 
neen, kun se huudetaan uimaan. Käytän itse 
käskyä ”ota jolloin koiran tulisi ottaa lähinnä 
sitä maassa oleva esine. 


Näillä variaatioilla pystyy harjoittelemaan äl- 
listyttävän määrän erilaisia liikkeitä. 


Useimmat koirat pystyvät suorittamaan so- 
veltuvuuskokeen ja alokasluokan ilman, että 
niiden tarvitsee tajuta maalitolpista yhtään 
mitään -- nehän vain uivat suoraan omaa oh- 
jaajaa (tai apuohjaajaa) kohti. Ylemmissä luo- 
kissa koiralta vaaditaan kuitenkin paljon tar- 
kempaa ymmärrystä siitä, missä kohdassa sen 
pitää tulla rantaan. Tämä on korostunut ny- 
kyisissä säännöissä ja vinoissa poijulinjoissa. 


Käytännössä koira voi hahmottaa halutun 
rantaantulokohdan kolmen eri avun kautta: 
kohta on aina se, mistä koira meni veteen tai 


veneeseen, sen molemmilla puolilla on maa- 
litolppa, ja sen tuntumassa seisoo tuomari 
(alokasluokassa myös ohjaaja/apuohjaaja itse). 
Viisas kouluttaja käyttää näitä kaikkia seikkoja 
hyväkseen, eli harjoituksissa vahvistetaan ran- 
taantulokohdan kytkeytymistä kaikkiin näistä 
vihjeistä, yhdessä ja erikseen. 


Kun teet vesiharjoittelua, mieti aina, mistä 
kohdasta haluat koiran tulevan takaisin ran- 
taan. Jos rannassa on maalitolpat ja haluat 
koiran tulevan maalitolppien väliin, aloita 
harjoitukset rannasta tolppien keskeltä, lähetä 
koira aina liikkeelle tolppien välistä ja vaadi 
liikkeen lopetus rantaan tolppien väliin. Mikä- 
li harjoittelet vain yhdessä uimista tms., ei ole 
niin väliä, mihin liike loppuu, mutta mikäli on 
odotettavissa, että rantaan tulo tapahtuu muu- 
alle kuin tolppien väliin, sitä ei kannata tolp- 
pien välistä myöskään aloittaa, tai fiksuinta on 
ottaa tolpat kokonaan pois. 


Yksi mahdollinen tapa on opettaa koiralle 
joka paikassa -- myös veneretkillä ym. -- että 
rantaan takaisin tullaan kohtaan, josta veteen 
mentiin. Tämä on koiralle selkeä toimintamal- 
li, ja koiralle voi myös jättää merkiksi jonkun 
kohde-esineen (hihna, ruokapurkki, tms.) ja 
opettaa erillisen rantaantulokäskyn kohti ko. 
kohdetta. Varsinaisissa vepetreeneissä voi sit- 
ten käyttää kohde-esinettä myös maalitolppi- 
en välissä taaempana, ja kokeita varten esine 
häivytetään. Koiralle voidaan silti antaa mie- 
likuva esineen jättämisestä rantaan, esim. ku- 
martua tolppien väliin, koskea maata ja sanoa 
”rantapurkki” tms. 


Maalitolppien väliin ohjautumistakin kan- 
nattaa kuivaharjoitella, eli opettaa koira itse 


hakeutumaan maassa olevien tolppien väliin. 
Rekvisiittana voi käyttää esim. ämpäreissä ole- 
vaan hiekkaan iskettyjä keppejä, harjanvarsia 
tai agilitytolpan kaltaisia tolppia. Netistä saa 
varsin edullisesti sarjan, jossa on useita värik- 
käitä agilitykeppejä, joiden päässä on piikki, 
jonka avulla ne saa pysymään nurmikolla tai 
hiekalla. Sarjan voi vaikka ostaa kimppaan ka- 
vereiden kanssa, jos ei itse tarvitse useampia 
tolppia. 


Harjoittelu muistuttaa aika paljon tottelevai- 
suuskokeen ruutuliikettä eli merkitylle pai- 
kalle lähettämistä. Koiralle voidaan avuksi 
näyttää suunta, mutta sen pitäisi itse oppia 
hakeutumaan juuri tolppien väliin. Toinen 
vaihtoehto on, että koira opetetaan kosket- 
tamaan kyljellään/päällään jompaa kumpaa 
tolppaa. Tämän tavan perusteluna on se, että 
koiran saattaa olla helpompi oppia ”tolppaan 
koskeminen” kuin abstraktimpi ”tolppien vä- 
liin tuleminen”. Riskinä siinä on tietysti se, että 
koira voi mennäkin maalitolppien ulkopuo- 
lelta, eli koskee tolpan ulkosyrjään. Toisaalta 
tällöinkin pistemenetys on vain yksi piste, ja 
jos vaihtoehtona on riski siitä, että koira ei ol- 
lenkaan hahmota tolppia vaan ottaa omapäi- 
sesti suunnan jonnekin muualle rantaan, yksi 
virhepiste on tietysti paljon suotavampaa kuin 
pahimmillaan kymmenien metrien ohitus. 


Maalitolppien väliin tulemista voi kuivalla 
maalla opettaa joko sheippaamalla koira tarjo- 
amaan maalitolppien väliin hakeutumista tai 
käyttämällä aluksi jotakin kohdetta tolppien 
takana. 


Sheippaaminen tehdään aluksi siten, että jä- 
tetään koira tolppien toiselle puolelle paikal- 
laoloon tai avustajan pitämäksi ensiksi muu- 
taman metrin päähän tolpista, mennään itse 
tolppien toiselle puolelle, ja annetaan koiran 
sitten vapaasti liikkua. Se todennäköisesti tu- 
lee ohjaajaa kohti tolppien välistä, jolloin se 
palkitaan namilla tai lelulla. Klikkerin tai vas- 
taavan palkkasanan käyttö tässä heti oikean 
paikan löydyttyä nopeuttaa oikean asian taju- 
amista. Kun tästä on tehty riittävästi toistoja, 
koiran alkupaikkaa aletaan vaihdella suorasta 
linjasta vähän eri sivuille. Seuraavassa vai- 
heessa ohjaaja voi olla myös samalla puolella 
tolppia kuin koira, eli koiran pitäisi itse alkaa 
hakeutua tolppien väliin, minkä jälkeen se saa 
naksautuksen tai palkkasanan, ja palkka heite- 
tään sen taakse siten, että vahvistetaan suuntaa 
tolppien välistä eteenpäin eli ”rantaan”. Käsky- 
sana ”portti” ”maali” tms. liitetään tehtävään 
vasta sitten, kun koira itse useimmiten tarjoaa 
oikeaa toimintoa. 


Jos sheippaaminen ei ole koirakolle tuttua tai 
jos haluaa liittää maalitolppiin myös jonkun 
muun konkreettisemman kohteen (”ranta- 
purkki” tms.), tehtävää aletaan harjoitella en- 
simmäisessä vaiheessa kuten edellä, mutta jo 
varhaisemmassa vaiheessa otetaan mukaan 
käsky, jonka on tarkoitus yhdistyä koiran mie- 


lessä luvaksi etsiä namipurkki tolppien takaa. 
Kun koira on muutamia kertoja suunnistanut 
tolppien väliin ohjaajan ja namipurkin (tai le- 
lun, tms.) luokse, jätetään namipurkki maalin 
taakse, mennään itse koiran kanssa samalle 
puolelle, lähetetään se käskyllä maalitolppi- 
en väliin ja samalla kehutaan sitä ja annetaan 
lupa ottaa palkkio (jota kohti se todennäköi- 
sesti oli jo menossakin). Seuraavassa vaiheessa 
nami tai lelu häivytetään, eli koira lähetetään 
käskyllä kohtaan, josta se aiemmin sai palkki- 
on, ja samalla hetkellä sitä kehutaan ja heite- 
tään sille palkkio. Sitten voidaan lisätä matkaa 
pienin askelin, ja ottaa lähetys myös hiukan 
vinosta suunnasta tolppiin nähden, vaihdellen 
eri puolia. 


Harjoitusta kannattaa vaihdella kuivalla maal- 
la myös siten, että maalitolpat viedään eri 


Maalitolppaharjoitus kuivalla maalla. 


kerroilla vähän eri paikkaan, jotta koira oppii 
nimenomaan hahmottamaan tolpat eikä tiet- 
tyä kohtaa maastossa. Hyviä harjoituksia ovat 
myös sellaiset, että portteja on laitettu valmiik- 
si useita eri kohtiin, ja ohjaaja kulkee koiran 
mukana maalilta toiselle, lähettäen koiran aina 
yhden portin läpi, palkiten siitä ja siirtyen sit- 
ten seuraavalle. 


Mikäli koiralla on vaikeuksia irrota ohjaa- 
jasta riittävän kauas, eli se kääntyy ohjaajaa 
kohti jo ennen tolppien väliin menemistä tai 
muuten ei tarjoa oikeaa käytöstä vaan alkaa 
esim. haukkua, palata takaisin ohjaajan luok- 
se, pyöriskellä tolppien luona tms., kannattaa 
harjoituksissa palata tilanteeseen, jossa palk- 
kion saa riittävän kaukaa maalitolppien takaa 
tai ottaa mukaan avustaja, joka antaa palkki- 
on kauempana portin takana. Kummassakin 


Maalitolppaharjoitus vedessä. Alkuvaiheessa koira saa palkaksi pallon heti, kun 


on tullut tolppien välistä. 

tilanteessa on syytä muistaa, että tarkoitus on 
opettaa koira kohdistamaan liike maalitolppi- 
en eikä palkkion tai avustajan mukaan, ja siksi 
ohjaajan tulee kehua koiraa juuri, kun se on 
mennyt portin läpi, ja palkkion/avustajan si- 
jaintia tolppien takana vaihdetaan hiukan joka 
kerta. 


Vesiharjoitteluna pelkkää maaliin tuloa kan- 
nattaa harjoitella sekä siten, että ohjaaja on 
kuivalla maalla että ohjaajan ollessa vedessä. 
Näin tulee opeteltua sekä ”ohjaajaa kohti, tolp- 
pien väliin” että ohjaajasta poispäin, tolppien 
väliin? -tilanteet, joita kumpiakin tarvitaan, 
viimeistään ylempiin luokkiin siirryttäessä. 


Harjoituksena yksinkertaisin on sellainen, että 
koira ja ohjaaja ovat kuivalla maalla maalitolp- 
pien välissä, ohjaaja heittää lelun veteen, käs- 
kee koiran hakemaan lelun, ja pyrkii saamaan 
koiran tulemaan tolppien välistä takaisin ran- 
taan lelua luovuttamaan (esim. vaihtamaan 
sen namiin, toiseen leluun tai uuteen leikkiin 
samalla lelulla). Tässä harjoittelutavassa ongel- 
mana on se, että koira ei välttämättä hahmo- 
ta maalitolppien merkitystä, koska tuo lelua 
ensisijaisesti suoraan omistajalle. Lisäksi jos 
koira syystä tai toisesta kiertää tolpat (esim. 
lelun ajelehdittua aallokossa kauemmas maa- 
lilinjalta), voi olla vaikeata korjata se tekemään 
oikein -- koira saattaa kiertää tolpan ja tulla 
ohjaajan luokse tarjoamaan lelua, jolloin leik- 
kiä ainakaan samalla lelulla on mahdotonta 
jatkaa ”oikeaoppisesti” (koira saisi uuden lei- 
kin palkkioksi väärästä suorituksesta), ja jos 
koira yleensä palkitaan esim. namilla, se ei 
välttämättä ymmärrä, miksi ei tuossa tilantees- 
sa saa palkkiotaan, vaikka toi esineen ohjaa- 
jalle. Tätä harjoitusta voi silti tehdä tilanteissa, 
joissa ohjaaja on etukäteen lähes varma koiran 
onnistumisesta, sekä myöhemmin, kun sen voi 
jo olettaa hahmottaneen maalitolppien mer- 
kityksen. Näissäkin harjoituksissa kannattaa 
maaliin tulemisen vihjesanaa vahvistaa aina, 
kun koira tekee oikein. Eli koiran uidessa tolp- 
pien välistä omistajan luokse sanotaan valittu 
käskysana (”portti% ”maali”; tms.), kehutaan 
koiraa ja palkitaan se. 


Selkeämpi vedessä tehtävä maaliintuloharjoi- 
tus on sellainen, että ohjaaja menee itse veteen 
koiran kanssa. Kumpikin on uimasillaan melko 
lähellä maalia, ohjaaja antaa kuivaharjoittelus- 
sa jo käytetyn maaliintulokäskyn ja lopputree- 
ni tehdään kuten kuivaharjoittelussa, eli koira 
saa palkkion tolppien välistä rantautuessaan. 
Harjoitusta vaihdellaan ja vaikeutetaan koiran 
oppiessa: ensiksi voidaan lisätä matkaa, sitten 
otetaan erilaisia tulokulmia, ja lopuksi ohjaaja 
voi irtautua koirasta vähän eri suuntaan en- 
nen lähetyskäskyä. Lisää vaikeusasteita ja lä- 
hemmäs todellisia vepekoetilanteita päästään 
antamalla koiralle tolppien väliin haettavaksi 
esineeksi joku tavallista uimalelua hankalam- 
pi esine, vaikkapa köyteen kiinnitetty osittain 
täytetty iso vesikanisteri tai vastaava, jonka 

tuomiseksi tolppien väliin koiran pitää eten- 
kin kovassa tuulessa jo vähän tehdä töitäkin. 
Tällä tavalla vahvistetaan tolppien merkitystä 
ja kasvatetaan koiran työskentelysitkeyttä, jot- 
ta se ei ottaisi suorinta linjaa rantaan. Samalla 
koiralle kannattaa pedanttisesti opettaa kysei- 
sen esineen tuominen paitsi tolppien väliin, 
myös perille rantaan asti, mieluiten kunnolla 
kuivalle maalle asti (aluksi ohjaajan käteen, 
myöhemmin esim. palkkapurkille). Monilla 
koirilla on taipumus luonnostaan irrottaa hi- 
nattavan veneen köydestä kohdassa, jossa nii- 
den jalat yltävät pohjaan, ja pahimmillaan se 
tapahtuu kokeessa ennen maalitolppia. 


Myös vedessä kannattaa tolppien sijaintia 
ehdottomasti vaihdella, jottei koira opi suun- 
nistamaan vain tiettyyn, tuttuun kohtaan ran- 


nassa. 


VENEEN HAKEMINEN 

Veneenhakuliike on liikkeenä sellainen, että 
siihen normaalitreeneissä tarvitaan useitakin 
avustajia: soutaja, köyden antaja, ja ylempien 
luokkien liikkeissä vielä toiseenkin veneeseen 
avustavaa väkeä. Niinpä ei ehkä ensimmäi- 
senä tule mieleen, että näitäkin voi halutes- 
saan harjoitella itsekseen. Liikkeistä ei silloin 
tietenkään tule ihan koesääntöjen mukaisia, 
mutta toisaalta näiden harjoitusten avulla koi- 
ra oppii toimimaan monenlaisissa tilanteissa 
ja kuuntelemaan hyvin ohjaajan käskyjä. Ve- 
neenhakuliikkeen harjoittelemista ei kannata 
edes jättää välistä, vaikka ei minkäänlaista 
venettä omistaisikaan. ”Veneen” voi tehdä it- 
selleen yksinkertaisimmillaan vesikanisterista 
ja narusta, tai kiinnittää köyden uimapatjaan, 
uimaleluun tai parilla kympillä ostettuun las- 
ten kumiveneeseen. 


*Veneenhakuliikkeen harjoittelemista 
ei kannata jättää välistä, vaikka ei 
minkäänlaista venettä omistaisikaan. 
”Veneen” voi tehdä itselleen yksinker- 
taisimmillaan vesikanisterista ja na- 
rusta, tai kiinnittää köyden uimapat- 
jaan, uimaleluun tai parilla kympillä 


ostettuun lasten kumiveneeseen. 


Yhden veneen hakemista voi harjoitella siten, 
että koira jätetään odottamaan maalialueelle 
paikallaoloon ja ohjaaja soutaa veneen poi- 
julle. Ohjaajalle helpoimmassa mutta koiralle 
vähän haastavammassa tapauksessa ohjaaja 
kutsuu veneestä koiran hakemaan venettä ja 
antaa tai heittää köyden koiralle, jonka tulee 
sitten osata vetää vene rantaan tolppien väliin. 
Tällöin koiran tulee luonnollisesti jo osata ha- 
keutua hyvin maalitolppien väliin tai rannalla 
olevaan kohteeseen, oltava hyvin ohjattavissa 
takaapäin, tai sitten liike tehdään niin läheltä 
rantaa, että koira varmasti onnistuu. 


Toinen vaihtoehto on, että ohjaaja jättää ve- 
neen poijun tuntumaan kellumaan ja palaa 
rantaan uiden. Tyynellä säällä ja veneen so- 
pivasti poijun viereen ylätuuleen asetellen se 
todennäköisesti pysyy paikallaan. Rannasta 
koira lähetetään hakemaan vene, jonka köysi 
on valmiiksi vedessä. 


Veneen voidaan myös antaa ajelehtia tuulen 
tai aaltojen mukana, jos tuuli ei ole liian kova. 
Tässä täytyy huomioida, että tyhjä vene lähtee 
tuulenpuuskan mukana joskus todella vauh- 
dikkaasti, joten liikkeestä voi yllättäen tulla 
vähän erilainen kuin ohjaaja oli suunnitellut. 
Asiaa voi auttaa lastaamalla tyhjään veneeseen 
painoksi vesikanistereita (jotka ovat aina tur- 
vallisia käyttää lisäpainoina siksi, että neutraa- 
lina ne kelluvat, vaikka vene jostakin syystä 
täyttyisi vedellä). 


Jos koira on tottunut siihen, että ohjaaja voi 
olla mukana vedessä uimassa, kun koira suo- 
rittaa tehtäviä, tässä liikkeessä voi erinomaisen 
hyvin mennä aluksi mukaan veteen. Silloin 
ohjaaja pysyttelee rauhallisesti uiskennellen 
sivummalla lähinnä statistina, mutta pystyy 
varmistamaan, että koira ensinnäkin etenee 
oikein veneelle ja toisaalta tuo sen takaisin ni- 
menomaan maalitolppien väliin eikä suorinta 
reittiä rantaan, jos vene on ajelehtinut paljon- 
kin sivuun maalilinjalta. 


Mikäli käytössä on kaksi venettä, tai toisena 
veneenä esim. lasten kumivene, uimapatja, 
tms., voidaan harjoitella myös kahden veneen 
liikkeitä. Perusharjoituksena voi tällöin olla 
liike, joka on jonkinlainen sekoitus avoimen 
ja voittajaluokan kahden veneen liikkeestä: 


lähempänä rantaa oleva vene (tai uimapatja, 
jossa on köysi) jätetään ajelehtimaan, ohjaaja 
soutaa koiran kanssa vähän kauemmas ja lä- 
hettää koiran noukkimaan ajelehtivan veneen 
ja viemään sen rantaan tolppien väliin. Mikäli 
käytössä on vain yksi vene, mutta rannassa on 
laituri tai maaston muodot ovat muuten sopi- 


Kumivene päästetään ajelehtimaan Fiven mu ukana; 


koira lähetetään hakemaan se - 


-— J 


«a—  - - - - 


.. ja vene tuodaan maalitolppien väliin. 


via (esim. niemenkärki), ohjaaja voi lähettää 
koiran laiturilta hakemaan ulapalla ajelehtivaa 
venettä. Tällöin ohjaaja voi halutessaan kävellä 
itse maalitolppien luokse koiran ollessa vedes- 
sä venettä hakemassa, tai osaavan koiran kans- 
sa jäädä paikoilleen ja odottaa, että koira suo- 
riutuu maalitolppien väliin suunnistamisesta. 

Vieminen on yllättävän usein vepekoeliikkee- 
nä monen kompastuskivi. Syitä lienee useita: 
koiran kannalta liikkeelle lähteminen rannas- 
ta esine suussa on oudompaa kuin esineiden 
tuominen rantaan päin, esineiden vieminen 
vieraille on oudompaa kuin omistajalle, ja 
esineen luovuttaminen uiden henkilölle, joka 
ottaa sen vastaan eri tavalla kuin tuttu ihmi- 
nen, voi olla koiralle vaikeaa. Usein luovutus- 
vaiheen opetuksessakin on hätiköity siten, että 
palkkio on annettu koiralle liian suoraan (ve- 
neestä suoraan suuhun tai peräti heitetty koi- 
ran yli), tai heti alkuvaiheessa vasta rannassa, 
jolloin koiralle tulee esineen luovutuksen jäl- 
keen kova kiire rantaan. 


Kuivaharjoitteluna on tärkeää opettaa koira 
antamaan esineitä käteen siten, että vastaanot- 
taja saa sen varmasti kiinni. Fi siis välttämättä 
riitä, että koiralle on opetettu esim. tottelevai- 
suuskokeiden noutoliike, jossa koira pitää esi- 
nettä tiukasti suussaan ja ohjaaja ottaa sen pois 
kumartuen itse koiran puoleen ja antamalla 
irrotuskäskyn. 


Hyödyllisintä on opettaa koiralle kaksi eri luo- 
vutustapaa. Jos ihminen pitää kättä alhaalla 
kämmenpuoli ylöspäin, koiran tulee luovuttaa 
esine kämmenelle pudottamalla. Tässä ei riitä, 
että koira roiskaisee esineen sinne päin, vaan 
se pitää opettaa suorastaan tyrkyttämään esi- 
nettä vastaanottajalle. 


Toinen luovutustapa on sellainen, että ih- 
minen ottaa esineestä otteen yhdellä kädellä 
yläkautta ja koira irrottaa mieluiten ilman ir- 
rotuskäskyä, kun vastaanottajalla on esinees- 
tä kunnon ote. Jos esine putoaa, koiran pitää 
omatoimisesti nostaa se uudestaan ja tarjota 
vastaanottajalle. 


Näistä tekniikoista ensimmäinen, kämme- 
nelleluovutus, on helpointa opettaa koiralle 
sheippaamalla. Ohjaaja voi istuskella vaikka 
tuolilla tai portailla ja houkutella koiraa an- 
tamaan hänelle jonkun esineen, esim. jon- 
kun sellaisen, jolla koira mielellään leikkisi 
heittoleikkiä (itse harjoittelin tämän liikkeen 
pennun kanssa vanhaa tiskiharjaa käyttäen). 
Aluksi riittää, että koira tuo esinettä ohjaajaa 
kohti, mutta pikku hiljaa siltä aletaan vaatia 
tarkempaa ja tarkempaa luovutusta suoraan 
kämmenelle. Jos koira pudottaa esineen maa- 
han, sitä ei nosteta itse, vaan koiran tulee nos- 
taa se ja tyrkyttää sitä entistä aktiivisemmin. 
Treenien edetessä leikki jatkuu vasta, kun 
luovutus saadaan vähän edellistä treenikertaa 
paremmaksi. 


Toinen tekniikka, yläkautta luovutus, on 
useimmiten suoraviivainen liike opettaa, jos 
koira osaa jo kämmenelleluovutuksen tai jos 
se tekee noutoja esim. tottelevaisuuskoetyy- 
liin. Kun koira tulee ohjaajan luo esine suus- 
saan, ohjaaja pitää kättään ”auki” ja peruuttaa 

Näissä kuvissa näytetään, miten kuivaharjoittelussa esineen luovutukseksi ei riitä se, 
että vastaanottaja jo saisi otettua esineen (ylempi kuva), vaan koiran pitää aktiivisesti 
tyrkyttää esinettä loppuun asti (alempi kuva). 


samalla taaksepäin, houkutellen koiraa mu- 
kaansa. Kun koira tulee esine suussa lähem- 
mäs, otetaan esineestä tukeva ote ja annetaan 
irrotuskäsky, ja palkitaan koira ohjaajaan päin. 
Palkkion suunta on tärkeä, koska sillä koira 
saadaan hakeutumaan koko ajan lähemmäs 
ohjaajaa. Ohjaajaan päin palkitseminen tar- 
koittaa sitä, että jos koiran palkkio on sen 
tuomalla esineellä leikkiminen, ohjaaja nos- 
taa esineen kiinni rintakehäänsä, ottaa pari 
askelta taaksepäin ja antaa koiralle luvan tulla 
ottamaan esine uudestaan. Jos palkkio on ruo- 
kaa, sekin annetaan samalla tyylillä: pakite- 
taan muutama askel ja annetaan koiran tulla 
ottamaan makupala ihan ohjaajan vartalon 
tuntumasta. 


Kuivaharjoittelussa kannattaa tehdä myös har- 
joituksia, joissa koira noukkii esineitä maasta 


ja luovuttaa ne ohjaajalle jommallakummalla 
edellä mainituista tyyleistä. Välillä kannat- 
taa vaihtaa kättä, jolla esine vastaanotetaan. 
Useimmat ihmiset ovat oikeakätisiä, mutta 
joskus kohdalle voi osua myös vasenkätinen 
avustaja. 


Erityisesti tässä liikkeessä kannattaa hyödyn- 
tää perheenjäseniä ja muita mahdollisia avus- 
tajia, ja lähettää koira viemään kaikenlaisia 
mahdollisia esineitä ihmiseltä toiselle. Sano- 
malehti, juomatölkki ja monet muut käyttö- 
esineet sopivat oikein hyvin harjoitteluun. 
Jos avustajaa ei ole kuivaharjoitteluunkaan 
käytettävissä, koiran voi opettaa istumaan esi- 
ne suussa ja tuomaan sen kutsusta. Kun koira 
osaa kuivalla maalla tämän tehtävän perusteet, 
sitä on hyvä vaikeuttaa esimerkiksi niin, että 
reitti esineen vastaanottajalle ei ole ihan suora 


ja helppo, vaan sen pitää mennä talossa huo- 
neesta toiseen tai ulkona hypätä puunrungon 
tai ojan yli, eli luodaan treeniä varten jonkun- 
lainen ”temppurata”. 


Vastaanottajan ei kannata aina ottaa esinettä 
ihan heti ja nopeasti, vaan hän voi vaikkapa 
pakittaa hiukan ja muutenkin hidastella esi- 
neen ottamisessa, vaikka kehuisikin koiraa sa- 


Esineen vientiharjoitus. Koira on jätetty rantaan paikallaoloon, ohjaaja on uimassa ja 
käskyttää koiran ottamaan vieressään olevia esineitä. Ensiksi tuodaan pelastusliivit... 


... Sitten tuodaan kumivene. 


WRX ÄR 
KIR, N 


malla. Tällöin tarkoituksena on se, että koiralle 
kerrotaan sen tekevän oikeaa asiaa, mutta sen 
pitää itse sitkeästi tarjota esinettä vastaanotta- 
jalle ennen kuin saa palkkion. Erityisesti tässä 
liikkeessä on hyvä heti huomioida, että palk- 
kauksen suunnalla on merkitystä! Jos palk- 
kio annetaan koiralle suoraan tai heitetään 
sen taakse, sen ajatus jo esinettä luovuttaessa 
kohdistuu pois esineen vastaanottajasta. Jos 
koiran sen sijaan pitää palkkiotakin tavoitella 
menemällä lähemmäs vastaanottajaa, liikkeen 
suunta koiran mielessä kohdistuu vahvemmin 
vastaanottajaan. Tällä voi olla ratkaiseva mer- 
kitys sitten, kun koiran pitää uiden luovuttaa 
esine vieraalle ihmiselle. 


Jotkut opettavat koiralle kuivalla maalla vie- 
misliikettä myös siten, että sen tulee viedä 
annettu esine johonkin telineeseen, vaikkapa 
portaalle nostettuun koriin, tai kumiveneen 
keulaa etäisesti muistuttavan autonrenkaan 
sisälle. Tässä on ideana se, että koira tosiaan 
työskentelisi loppuun asti myös silloin, kun 
vastaanottaja on hyvin passiivinen, tai kun 
vastaanottajaa ei edes ole. Jos koira on valmis 
vedessäkin kurkottelemaan kelluvan auton- 
renkaan sisälle esineen sinne tuupatakseen, se 
todennäköisesti menee aina riittävän lähelle 
kumivenettäkin. 


Fiksu ohjaaja tekee kuivaharjoitteinakin kaik- 
kia edellä esitettyjä treenejä, koska ne loista- 
vasti täydentävät toisiaan ja opettavat koiralle 
työskentelysitkeyttä sekä muutenkin edistävät 
monipuolisia treenejä ja ohjaaja-koira -yhteis- 


työtä. 


Vientiliikkeen siirtäminen veteen yksintree- 
neissä onnistuu kätevimmin, jos koira osaa 
pitää esinettä suussaan istuessaan paikallaan, 
jolloin ohjaaja voi mennä veteen esim. kahluu- 
syvyydelle, tai seisomaan jollekin kivelle tai 
paikalleen ankkuroituun veneeseen. Tällöin 
liike tehdään tavallaan tuomisliikkeenä, mutta 
koira kuitenkin joutuu lähtemään esine suussa 
rannasta, kuten vepekokeissakin oikeasti. Jos 
tehtävä sujuu helposti, vaikeusastetta kan- 
nattaa hakea sillä, että pyrkii harjoittelemaan 
hyvin hitaasti syvenevässä rannassa, sillä esine 
suussa kahlaaminen ennen uimista on monille 
koirille vaikeampaa kuin heti uimasyvyydelle 
pääseminen. 


Jos koira ei osaa pitää esinettä suussa rannas- 
sa odottaessaan, mutta osaa kuitenkin tuo- 
käskyn, variaationa voi liikkeen tehdä siten, 
että koira jää paikallaistumiseen, esine laite- 
taan sen viereen tai eteen, ja veteen kahlannut 
ohjaaja antaa sille tuo-käskyn. Tästä voi teh- 
dä myös pitkäkestoisemman leikin siten, että 
rantaan jätetään useita esineitä, ja koira tuo 
ensiksi lähimmän, mutta se lähetetään hake- 
maan rannasta peräkkäin myös muut esineet. 


Kaiken kaikkiaan on hyvä opettaa koiral- 
le esineen luovuttamiseen sitkeyttä paitsi 

kuivalla maalla, erityisesti tietysti myös vedes- 
sä. Yksi hyvä tapa harjoitella tätä on sellainen, 
että ohjaaja istuu laiturilla, veneessä, tai sopi- 
vassa rannassa esim. rantakivellä, ja hänellä 
on useita esineitä. Koiralle heitetään veteen 
yksi esine ja pyydetään se käteen, ja palkaksi 
koiralle voidaan antaa sen suosikkivesilelu tai 
namia (sopivan isona palana vedessä syötäväk- 
si). Sitten sama toistetaan joillakin muilla esi- 
neillä. Lopuksi koiralle annetaan loppupalkka 
(lempilelu tai vaikka namipurkki, jonka se saa 
viedä rantaan) ja käsketään se rantaan. Tällai- 
sessa harjoituksessa voi huoletta käyttää laa- 
jaa esinevalikoimaa, eikä jumittua pelkästään 
juuri tällä hetkellä voimassaolevien sääntöjen 
mukaisiin esineisiin. Sopivia esineitä kaiken- 
laisten vesilelujen ja dummyjen lisäksi ovat 
esim. pelastusrengas, köydenpätkä, pelastuslii- 
vit, mela, ja jopa vetoköydellä varustettu pieni 
[lasten] kumivene, surffilauta tms. 


Edellä mainittiin tavoitteeksi työskentelysitke- 
ys, joten siitä vielä tarkemmin muutama sana. 
Sitkeyttä ilmentää se, että koira tuo vastaanot- 
tajalle useita esineitä peräkkäin, ja että esineet 
voivat olla hyvin erilaisia. Lisäksi tarvitaan 
sitkeyttä haluta viedä esine perille asti, eikä 
vain nopeasti luovuttaa sitä tai peräti sylkäistä 
veteen. Näitä voi harjoitella siten, että esinet- 
tä ei oteta vastaan välittömästi, vaan leikitään 
”maailman surkeinta yleistä avustajaa”. Jotta 
leikistä tulisi koiralle mielekäs, sitä kannattaa 
ainakin alkuvaiheissa kehua ja innostaa, mut- 
ta samalla esineen vastaanottamisesta tehdään 
hidas prosessi. Ohjaaja voi istua kädet taskussa 
koiraa innokkaasti kehuen, tai ottaa esinettä 
vastaan siten, että pitää kyynärpäänsä kiinni 
kyljissään, jolloin koiran pitää todellakin tyr- 
kyttää esinettä hänelle. Ja kun koira on sitkeäs- 
ti tarjonnut esineen perille asti, sille pitää eh- 
dottomasti antaa paljon kehuja ja superpalkka, 
mutta palkkakin (lempilelu, iso nami tai nami- 
purkki) kannattaa antaa siten, että sitä ei hei- 
tetä veteen, eikä edes työnnetä koiran kitaan, 
vaan koiran pitää sekin hakea hyvin läheltä 
ohjaajaa pientä ponnistelua käyttäen. 


Ohjaajan on syytä ymmärtää, että tällainen 
treeni on aluksi koiralle erittäin vaativa, joten 
sitä todellakin pitää kehua ja innostaa, jos vas- 
taanottovaihetta muuten vaikeutetaan. 


Jos koiralla on vaikeuksia luovuttaa esine 
siksi, että sen uimatekniikka veneessä, lai- 
turilla tms. olevan henkilön edessä on liian 
pysty, tätäkin asiaa kannattaa harjoitella. Yksi 
erinomaiseksi havaittu tapa on opettaa koiraa 
”polkemaan vettä paikallaan” tai ainakin lähes 
paikallaan siten, että se ei aluksi tule ollenkaan 
esineen kanssa, vaan tulee pelkästään hake- 
maan ohjaajalta namin (tai lelun, jos se ei ol- 
lenkaan motivoidu namista). Nami annetaan 
koiralle siten, että sitä ei työnnetä suoraan 
koiralle sen ollessa kohti ohjaajaa, vaan ensiksi 
ohjaaja kehuu koiraa ja sitten suuntaa nami- 
kädellään koiran hitaasti uimaan veneen tai 

laiturin sivun suuntaisesti rannasta poispäin, 
antaa yhden namin, ja jatkaa lisänameilla ees- 
taas uittamista muutaman rauhallisen vedon 
verran, kunnes koira saa luvan poistua ran- 


Lopuksi voimme vielä purkaa viennin osiin, 
jotta kaikkien edellä esitettyjen vaiheiden mer- 
kitys selkenee ja tämän vepessä perinteisesti 
hyvin vaikeaksi koetun liikkeen harjoittelusta 


taan. 


saataisiin kaikki hyöty irti. 


Koiran täytyy ottaa esine suuhun -- tämä opetetaan kunnolla kotona ja 
kuivalla maalla. 


Koiran täytyy ainakin vähän aikaa pitää esinettä suussa ennen kuin se lähtee 
liikkeelle -- tämä opetetaan kunnolla kotona ja kuivalla maalla. 


Koiran täytyy pitää esine suussa myös koko uinnin ajan. -- Tässä kuivaharjoit- 
telu luo pohjan, jos koira oppii pitämään esinettä myös vähän vaikeamman 
”temppuradan” läpi, mutta hyvin tärkeää on opettaa koira myös kahlaamaan 
esine suussa; uiminen esine suussa on yleensä helpompaa. 


Koiran täytyy uida esine suussa riittävän pitkälle. -- Tässä auttaa se, että koiral- 
la ei ole kiire rantaan palkkion toivossa, sen uimakunto on riittävän hyvä, ja se 
on tehnyt monipuolisia harjoitteita esimerkiksi useita esineitä peräkkäin luo- 
vuttaen. Lisäksi sen motivaatio viedä esine perille asti on luotu tässä luvussa 
kerrotuilla treeneillä. Välillä kannattaa harjoitella myös ylipitkillä etäisyyksi!- 
lä, kovassa tuulessa, jne. 


Koiran täytyy haluta luovuttaa esine vastaanottajalle. -- Pohja luodaan kui- 
vaharjoittelulla, jossa koiran motivaatiota ”tyrkyttää” esine vastaanottajalle 
vahvistetaan. Vesiharjoittelussa samaa jatketaan ja vahvistetaan koiran intoa 
pysytellä veneen lähellä, kunnes esine on luovutettu, kaikki palkkiot kuitattu, 
ja käsky palata rantaan annettu. Yllättävän moni vepeharrastaja pelkää koiran 
palkitsemista veneestä sillä perusteella, että ”se jää sitten sinne”. En ole vielä 
koskaan nähnyt kokeessa tai muutenkaan koiran jäävän passiiviseksi muuttu- 
van esineen vastaanottajan luokse niin pitkäksi aikaa, että se ei ehtisi rantaan 
suoritusajan puitteissa. Kaikkein tärkeintä siis on vahvistaa koiran intoa 
luovuttaa esine, ja se into rakennetaan kombinaatiolla työskentelysitkeyden 
vahvistamista, kiireetöntä palkitsemista veneestä sekä rannasta tulevaa kehua 


ja loppupalkkaa. 


HUKKUVAN PELASTAMINEN 

Hukkuvan pelastaminen yksintreenissä koos- 
tuu patukkapelastamisesta (alemmat luokat, 
jos ei käytä valjaita) ja pelastusrengaspelasta- 
misesta. 


Valjaiden ja pelastusrenkaan kanssa pelasta- 
miseen yksi tärkeimmistä alkuharjoitteista on 
kiertäminen, josta on kerrottu tarkemmin tä- 
män oppaan alussa. Uidessa koira voi kiertää 
erilaisia esineitä myös vepevaljaat päällä tai 
pelastusrengasta mukanaan kuljettaen, mikä 
vahvistaa hukkuvan kiertämistä. Ja hukkuvan 
on ehdottomasti helpompi saada valjaista tai 
renkaasta ote, jos koira kiertää sen sijaan, että 
koira vain kääntyisi edessä takaisin rantaan. 


Koiran kannalta elottoman kohteen kiertä- 
minen ilman, että kukaan tarttuu valjaista tai 
renkaasta kiinni, on kuitenkin jossakin määrin 
erilaista kuin se, että koira kiertää pelastusvä- 
lineeseen aktiivisesti tarttuvan hukkuvan. On- 
neksi hyvin monet koirat motivoituvat nimen- 
omaan siitä, että mukaan tulee painolastia, jota 
ne alkavat vetää rantaan, joten pelkän yksin 
tehdyn kiertämistreenin jälkeen ei välttämät- 
tä ole hirveän suuri kynnys siirtyä elävään 
pelastettavaan. Pidättyväisille ja vain niukan 
taistelutahdon omaaville koirille ero voi olla 
suurempi. 


Yksin harjoitellessa olisi hyvä opettaa koira 
myös siihen, että oma ohjaaja voi olla vedessä 
ja koira kiertää hänet pelastusrenkaan kanssa 
(tai valjaat päällä). Tällöin koira voi myös op- 
pia sen idean, että hukkuvan luota poistutaan 
vasta, kun renkaassa on painoa. Helpoimmil- 
laan tällainen treeni onnistuu, jos koira voi- 
daan jättää rantaan joko pelastusrenkaan naru 
valmiiksi suussa tai vesirajassa, josta se ottaa 
sen mukaansa. Rantaa kohti uitaessa ohjaaja 
pääsee vielä vahvistamaan tolppien väliin tu- 
lemista, ja aluksi tietysti matka kannattaa pitää 
sen verran lyhyenä, että ohituksia ei vahingos- 
sa tule. 


Patukkapelastamista voi harjoitella yksin vas- 
taavalla tyylillä: koira jätetään rantaan odotta- 
maan, ohjaaja ui vähäeleisesti ja patukka riit- 
tävän piilossa ulapalle, ja sopivassa kohdassa 
antaa koiralle pelastamiskäskyn ja alkaa pärs- 
kiä patukalla. Halutessaan voi tehdä myös toi- 
sinpäin, eli ensiksi pärskiä ja sitten antaa koi- 
ralle luvan lähteä rannasta. Itse pidän aina siitä 
ajatuksesta, että myös patukkapelastamisessa 
koira lähtee vasta ohjaajan käskystä, vaikka 
liikkeen nykysääntöjen puitteissa saakin tehdä 
jo pelkästä hukkuvan pärskimisestä. 


Mikäli edellä kuvattu tapa harjoitella patukka- 
pelastamista ilman avustajia on koiralle aluksi 
liian vaikea, helppo variaatio on sellainen, jos- 
sa ohjaaja ja koira ovat molemmat valmiiksi 
vedessä. Koira ui, ja ohjaaja joko ui tai kahlaa, 
patukka on hänellä mukana melko huomaa- 
mattomasti. Sopivassa kohdassa ohjaaja antaa 


Voittajaluokan *hukkuvaw” askartelimme kerran lapiosta, märkäpuvusta, pelastuslii- 
veistä ym. (juhannuksen kunniaksi sillä oli viinapullokin kädessä). Tässä siis harjoi- 
teltiin vain kiertämistä. Monien koirien mielestä, myös Pinkon, on paljon motivoi- 
vampaa, jos hukkuva oikeasti tarttuu renkaaseen ja hänet saa viedä rantaan, joten 
tällaisia harjoituksia ei kannata tehdä liikaa. 


koiralle luvan ottaa patukasta kiinni ja lähteä 
viemään häntä kohti rantaa. Tämä harjoitusta- 
pa sopii erityisesti koirille, joilla on taipumusta 
mennä hiukan ylikierroksille siitä, että oma 


ohjaaja ui ulapalle ja toimii sieltä käsin hukku- 
vana. Näin liikkeeseen voidaan saada rauhal- 
lista suoritusvarmuutta. 

MUITA HYÖDYLLISIÄ HARJOITUKSIA JP : m 
Jos käytössä on muunlainen vene kuin kumi- = = Ts N 
vene, koiraa ei välttämättä voi tai halua hyp- 
pyyttää siitä, mutta soutuveneen, kanootin tai 
vastaavan avulla voi silti tehdä monia hyödyl- 
lisiä harjoituksia. Joka tapauksessa sellaisen 
kanssa voi harjoitella veneen hakemista samal- 
la tavalla kuin edellä on kerrottu kumiveneen 
tai ”kumiveneen korvikkeen” suhteen, mutta 
huomioon kannattaa ottaa se, että tällaisen 
veneen materiaali voi olla selvästi kovempaa. 
Ainakin kovassa tuulessa harjoittelua kannat- 
taa välttää, ettei koira saa venettä hallitsemat- 
tomasti päällensä. 


Esineiden vastaanottamista uivalta koiralta voi 
hyvin harjoitella myös muunlaisista veneistä 
kuin kumiveneestä, kunhan ohjaaja yltää edes 
kumartumalla ottamaan esineen vastaan. Tällä 
taas vahvistetaan työskentelyä monenlaisis- 
sa tilanteissa sekä työskentelysitkeyttä, koska 
koira saattaa joutua normaalia kumivenetree- 
niä enemmän hakemaan kohtaa, jossa esineen 
saa kunnolla annettua ohjaajalle. Temppu voi 
myös olla oikeasti hyödyllinen, jos vaikkapa = Veneen hakua voi harjoitella muillakin kuin kumiveneellä. Ohjaaja voi uida hetken 
meloja pudottaa melansa tai veneestä putoaa = koiran mukana varmistaen, että koira tuo kanootin varmasti takaisin maalitolppien 
jotakin muuta, jota koira lähetetään hake- — väliin eikä lähde oikomaan rantaan siitä kohdasta, josta sai kanootin kiinni. 

maan. 


Hyödyllinen temppu veneretkeilevälle vepe- 2 
koiran omistajalle on myös sellainen, jossa 
koira pitää veneen köydestä kiinni ja istuu ran- 
nalla, laiturilla tms. sillä aikaa, kun ohjaaja las- 
taa venettä. Tässä samalla opetellaan esineen 
pitämistä suussa sekä paikallaoloa ja yleistä 
malttia. 


Melko täydellisen veneilyavustajan koirasta 
saa, jos se totutetaan myös siihen, että se voi- 
daan nostaa vedestä veneeseen, ja tarvittaes- 
sa myös veneestä veteen, etenkin jos vene on 
sellainen, josta sen ei haluta itse koskaan hyp- 
päävään (vaikkapa moottoriveneet). Koiran 
nostaminen vedestä on helpointa, jos sillä on 
pelastusliivit tai riittävän tukevat valjaat, mutta 
koiran koosta ja ohjaajan osaamasta tekniikas- 
ta riippuen koiran voi saada nostettua venee- 
seen muutenkin. Tärkeintä on, että koira tun- 
tee olonsa koko ajan turvalliseksi, eikä siihen 
ainakaan satu. Tekniikkaa voi olla fiksuinta 
harjoitella laiturilta tai kumiveneestä, jossa 
avustaja hoitaa soutamisen ja pitää veneen 
paikallaan ja tasapainossa. Jos koira on ope- 
tettu siihen, että se voidaan nostaa veneeseen, Luottamus. Koiralle opetetaan, että sitä voi käsitellä myös vedessä ja esim. nostaa 
se on helppo päästää myös kesken veneretken vedestä laiturille (tai veneeseen tms.), tai laiturilta veteen niin, että se pysyy 
uimaan kuntouintia veneen vierellä. rauhallisena ja luottaa täysin ohjaajaansa. 


MUUTA MATERIAALIA 
You Tube -kanavallani (Merja Tornikoski) on Merja Tornikoski on harrastanut belgianpaimenkoiriensa kanssa vesipelastusta jo 
useita videoita vepen yksintreenaamisesta ja 
muista vesipelastukseen liittyvistä treeneistä 
ja vesileikeistä. En ole toistaiseksi tehnyt niistä 
kanavalleni omaa soittolistaa, joten vepevide- 
ot pitää valitettavasti vielä tällä hetkellä etsiä Hukkarullan Hikipinko Pinko. 
kaikkien muiden videoideni joukosta. 


kaksi vuosikymmentä. Merja pyrkii harjoittelemaan mahdollisimman monipuoli- 
sesti ja yhdistämään omiin vesitreeneihinsä elementtejä myös muista harrastamis- 


taan vesiurheilulajeista. Merjan kuvissa seikkailee belgianpaimenkoira tervueren, 

Vepen yksinharjoittelussa vain mielikuvistus on rajana... 
Hauskoja polskimisia kaikille — uidaan ja nautitaan kesästä! 

NOME 


Sivu & Seuraa — miten ja miksi? 


Teksti: Anu Mikkola 


Klikkaa tästä vinkkivideoon: Sivu & Seuraa — video 1 


Klikkaa tästä vinkkivideoon: Sivu & Seuraa — video 2 


Kaikki koiran kanssa tekeminen — niin ar- 
jessa kuin harrastuksissakin perustuu yhteis- 
työhön. Mitä se yhteistyö sitten on? Minun 
mielestäni pohjimmiltaan keskinäistä luotta- 
musta, joka rakentuu sääntöihin ja rutiineiksi 
muodostuneisiin toimintatapoihin, joiden 
perusteet on luotu huolella. Kun koira oppii 
alusta alkaen toimimaan yhdellä, oikealla ta- 
valla ja opitusta pidetään johdonmukaisesti 
kiinni, on luotu rutiini, jonka kanssa koiran 
on hyvä olla. 


Noutajan omimmissa rodunomaisissa töis- 
sä ja harrastuksissa hyvä yhteistyö näkyy ja 
tuntuu tekemisen helppoutena. Turvallinen, 
ympäristön huomioiva ja tehokas työskentely, 
oltiin sitten metsällä, treeneissä tai kokeissa, 
alkaa ja loppuu ohjaajan välittömään lähei- 
syyteen. Fikä hillitystä käytöksestä arjen rem- 
milenkeilläkään haittaa ole. 


Noutajan paikka on ohjaajan sivulla (yleensä 
vasemmalla puolella). Jo pennulle opetetaan 
tämän paikan miellyttävyys, hyöty ja palkit- 
sevuus. Ohjaajan lähellä saa huomiota, hel- 
lyyttä, herkkuja ja vähän kerrassaan myös 
hommia. Koiraa ei pidätetä siinä pakolla, 
vaan opetetaan se hakeutumaan oikealle pai- 
kalle. Tässä hyvä apu ovat alussa ruokakuppi 
ja namit. Ahnetta koiraa on helppo ohjata ole- 
maan oikealla paikalla ja saamaan palkkansa 
siitä. Pikkuhiljaa sivulla pysymiseen tulee vii- 
vytystä ja odottelua, mutta ei koskaan alussa 
pakkoa, vaan houkuttelua ja runsasta palkkaa. 


Seuraa on oikeastaan ”sivu” liikkeessä. Nou- 
tajan tulee pysyä (haluttaessa ja käskyn saa- 
tuaan) omistajansa vieressä ilman jatkuvaa 
huomioimista, tapahtuipa ympäristössä mitä 
vaan. Seuraamisen opettaminen ja vaatimuk- 
set pitää tehdä hyvin pienin askelin edeten. 
Alussa riittää muutama askel omistajan vie- 
rellä ennen kehuja ja anteliasta palkkaa. Tär- 
keää on pitää koiran kiinnostus yllä ja luoda 
onnistumisia, jotka ruokkivat uusia onnistu- 
misia. 


Sekä pysähdyksissä että liikkeessä koiran ja 


ohjaajan tulee molempien voida havainnoida 
ympäristöä. Lenkillä pitää seurata liikennettä, 

vastaantulijoita ja katsoa vielä mihin astuu. 
Työskenneltäessä tähän lisätään vielä riistan/ 
damien ja kanssametsästäjien/toimitsijoiden 
toiminta. Hyvin tehty pohjatyö on silmin ha- 
vaittavissa. Koirakko on liikkeellä yhdessä. 
Koira myötää automaattisesti ohjaajan pie- 
netkin rintamasuunnan muutokset. Toisaalta 
koira rekisteröi tapahtumia ympärillään myös 
itsenäisesti. Hyvä ohjaaja varmistaa koiralleen 
hyvän mahdollisuuden nähdä tiputukset, oli 
ampuja sitten omistaja tai muu seurueen met- 
sästäjä. 


Parhaimmillaan koirakon yhteistyö on har- 
monista ja vaivatonta. Näin tuomarin näkö- 
kulmasta toivon tarkkaa, mahdollisimman 
vähäeleistä ja -käskyistä lähialuehallintaa. 
Koiran ohjaajana taas toivon voivani keskittyä 
itse metsästykseen ja maaston havainnointiin 
ilman tarvetta tarkkailla ja varmistella koko 
ajan koiran paikkaa ja vierellä pysymistä. 


Ohessa on muutama videoklippi erilaisista 
tilanteista ja eri tasoisista koirista sivulla ja 
seuraamassa. 


NOME 


8 damin harjoitus 


Kahdeksan damin harjoitus, jossa koiran pi- 
tää lähteä osoitettuun suuntaan vaikka lähellä 
on muitakin dameja. Tässä tulee myös tree- 
nattua perusasentoa ja käännöksiä. 


Siru helposti jää seisomaan sivulle ja se on 
ihan ok, jos tietää että koira ei karkaa. Tässä 
kuitenkin halusin sen istuvan joka käännök- 
sen jälkeen. Tämä on myös tosi hyvä harjoitus 
opetella itse lukemaan omaa koiraansa ja sitä 
mille damille se aikoo lähteä. 
— tätä voi tehdä myös pelkkänä kääntymis- 
harjoituksena ilman noutoja. Palkkaa sil- 
loin namilla aina käännöksessä. 


— jos koira on kovin levoton ja menossa da- 
mille niin voit hakea damin itse ja jättää 


Tarvitset 2 — x koiraa, nameja tai muuta palk- 
kaa ja turvallisen treenipaikan. Tätä harjoi- 
tusta voi toteuttaa yksi ohjaaja useamman 
koiran kanssa tai useampi ohjaaja koirineen. 


Paikalla pysyminen ja luoksetulo ovat 
tärkeimmät käskyt koiran arjessa, erityisesti 
turvallisuuden varmistamiseksi. Meillä teh- 
dään aika pienestä pitäen nimellä lupa antaen 
esimerkiksi uloslähtemiset ja ruokavuorot. 
Samaa harjoitellaan sitten myös ulkona, pen- 
nun kohdalla pienin askelin edeten. Ensin 
pentua opetetaan yksinään ja sitten lauman 
kanssa yhdessä. 


Teksti: Riitta Koivisto 


SN N W N 


NN 


. Idea ä 


koiran paikallaoloon keskelle 
pitää kääntyä hyvin ja MShua odotta- 
maan lupaa jotta pääsee noutoon. 


— noudettu dami heitetään aina takaisin. 


voit kääntyä myös toiseen suuntaan. 


- huomioi koiran taso, tarkoitus on että sen 
saa helposti oikealle damille. Aloita neljällä 
damilla (ristikko). 


damit on hyvä näkyä. Ihannetilanne, on; 
että koira lukitsee katseensa damiin j 
ten se lähetetään linjalle. Täm: 
koiran luottoa lähteä N 
suuntaan jatkossakin. 


Koirat jätetään aluksi riviin ja siitä aletaan 
kutsumaan nimellä luokse. Nokkelat koirat 
oppivat nopeasti laskemaan oman vuoronsa 
ja ennakoimaankin, joten mielikuvitusta 
pitää käyttää ja treenien oltava vaihtelevia 
ja yllätyksellisiä. Välillä palataan koiran luo 
palkkaamaan välillä kutsutaan yksi koira 
kaksi kertaa peräkkäin. Joskus voi heittää 
vaikka pallon, mutta vaatia suoran luoksetu- 
lon häiriöstä huolimatta. Hienon suorituksen 
palkkana voi olla pallon nouto. 


Tässä harjoitustavassa koirat oppivat todella 
keskittymään ohjaajaan halutessaan olla se, 


and b 


) 


- 


= 


Teksti: Anu Mikkola 


joka seuraavaksi kutsutaan. Ne oppivat myös 
sietämään ohi juoksevia kavereita ja ohit- 
tamaan itsekin toisia. Tärkeää on olla viit- 
seliäs ja korjata virheet; jaksaa käydä palaut- 
tamassa paikoilleen hiipivä ennakoija tai 
väärin nimensä kuullut intoilija. 


Tämän treenin varioinnissa vain mielikuvitus 
(tai sen puute) on rajana. Maaston vaihtelut, 
ojan ylitykset, lätäkön läpi tulemiset jne. 
valmistavat koiria toivottuun suoraviivaisuu- 
teen myös noutotyöskentelyssä. 


Treeni-intoa toivottaen Anu 

Treeni-ideoita yksin treenamiseen 


TEKNIIKKATREENIT 

Treenaaminen on hauskaa porukassa, mutta 
edistyäkseen pitää monesti harjoitella myös 
yksin. Toistojen tekeminen liittyy moneen 
opetettavaan asiaan, joista halutaan saada su- 
juvia siten, että niiden tekemiseen ei tarvita 
kovinkaan paljon ajattelua, vaan asia tapah- 
tuu automaattisesti, ajattelematta (vrt. autolla 
ajaminen). Toistotreenit ovat sellaisia, joiden 
tekemiseen ei porukkaa tarvita ja niitä voi 
tehdä vaikka kotona sisällä tai kotipihalla. 
Näihin liittyy samanlaisina toistuvia liikesar- 
joja, joissa koiran pitää kehittää liikeratoja 
jne. (tekniikkatreenit). 


Tokoa (ja osin rally-tokoakin) ajatellen 

perustekniikkatreenejä ovat mm. 

- perusasentoon tuleminen 

- seuraamisen käännökset 

- seuraamisen askeleet ja sivuaskeleet 

- peruuttaminen 

- seuraamisen liikkeellelähtö 

- sivulla maahanmeno 

- sivulla perusasentoon nouseminen 

- noutoesineen palauttaminen eteen/ 
perusasentoon 

- noutoesineen siisti irrottaminen 

- tunnistusnoudossa oikean esineen 
etsiminen 

- kaukokäskyjen tekniikkatreenit eli eri 
asennonvaihdot 

- istu, seiso ja maahan erottelu 
(koira erottaa nämä käskyt toisistaan, 
kun niitä sanotaan peräkkäin 
sekalaisessa järjestyksessä) 


Tekniikkatreenejä ei tarvitse tehdä paljon ker- 
ralla, mutta säännöllisesti kerrata niitä asioita, 
mitkä kuuluvat koiran senhetkiseen tilantee- 
seen / koeluokkaan. 5 minuutin treenit ovat 
jo aivan hyvät tekniikkaa ajatellen. Motivaatio 
näihin pikkutreeneihin ei aina kuitenkaan ole 
ihan kohdillaan (ohjaajalla, koiralla kyllä var- 
masti), vaikka kyse ei ole pitkästä ajasta. Kun 
kyse on omaehtoisesta treenistä, on helppo 
keksiä muuta tekemistä ja siirtää treeniä kun- 
nes sitä ei enää ehdikään tekemään. Varsinkin 
kun kyse ei ole mistään isoista oivalluksista, 
vaan vähän samasta kuin esim. kyykky- tai 
vatsalihashaasteissa on kyse — pitää itse tehdä 
treeni ilman että kukaan siitä sanoo ja ilman 
että näkyviä tuloksia tulee heti. 


Pikkutreeneistä on hyvä tehdä jonkinlainen 
tapa, rutiini ja tehdä ne tiettyyn aikaan tai 
tietyssä tilanteessa, jolloin niitä alkaa jonkun 
ajan kuluttua tehdä ilman sen isompia pon- 

nisteluja, ne kuuluvat elämään. Jos on vaikea 
keksiä, mitä tekee tekniikkatreenissä (tai te- 
kee aina samoja juttuja), voi kaikki tarvitse- 
mansa tekniikkajutut kirjoittaa ylös, leikata 


Teksti: Pipa Pärssinen 


erilleen ja valita summissa 2-3 tekniikkatree- 
niä, jotka tekee sillä kertaa. Siten ei tule tehtyä 
aina samoja treenejä. 


Yksi tapa suunnitella treenejä kenttäolosuh- 
teisiin on tehdä ”hiit”-treenit, joissa valitsee 
3-5 harjoiteltavaa asiaa, joita tekee esim. 3-5 
kertaa peräkkäin ja sitten vaihtaa seuraavaan. 
Kierroksia voi olla 2-3. Esimerkiksi avoimen 
luokan koirakko voisi tehdä treeneissä seu- 
raavan setin: 


. Kehääntulotreeni x 3 

. Perusasennosta maahanmenoja x 3-5 
. Seuraamispätkä käännöksineen x 3-5 
. Kaukokäskyt i-m-ix3-5 

. Ruutun meneminen x 3 


U A O ND — 


Ja sama setti tehdään esim. kaksi kertaa pe- 
räkkäin. Jos tuntuu, että harjoituksissa tekee 
aina samoja asioita, voi tässäkin kirjoittaa 
kaikki avoimen luokan liikkeet lapuille ja 
treeneissä valitsee niistä haluamansa määrän. 
Lapuilla voi vielä lukea esim. ”Liikkeestä sei- 
sominen — tekniikka” tai ”Liikkeestä seisomi- 
nen — kokonainen liike” 


Eli tehdään joko ko. liikkeeseen liittyvää tek- 
niikkatreeniä tai sitten kokonainen liike. Va- 
littavana olevat tehtävät voi valita joko satun- 
naisesti kaikista liikkeistä tai sitten ottaa pois 
ne asiat, jotka ovat joko kesken tai jo valmiita. 
Jos valittavana ovat kaikki liikkeet sekä tek- 
niikkapuolen että kokonaisen liikkeen osalta, 
pitäisi pitkällä aikavälillä kaikki liikkeet tulla 
tehtyä sekä tekniikkatreeneinä että kokonai- 
sina liikkeinä. 


Kokeenomaisten treenien osalta voi myös 
luottaa sattumaan samaan tapaan eli kirjoittaa 
ylös kaikki ko. luokan liikkeet ja sitten näis- 


Tekniikkatreenit 


PERUSASENTOON TULEMINEN 


KÄÄNNÖS VASEMPAAN 


TÄYSKÄÄNNÖS VASEMPAAN 


1-3 ASKELTA ETEENPÄIN 
1-3 ASKELTA VASEMPAAN 


SEURAAMISEN LIIKKEELLELÄHDÖT 
SIVULLA PERUSASENTOON NOUSEMINEN 


ISTU-MAAHAN-ISTU 
ISTU-SEISO-ISTU 


KOIRAN KIERTÄMINEN 


NOUTOESINEEN IRROTTAMINEN 


tä valitsee arpomalla 3-5 liikettä, jotka tekee 
arvotussa järjestyksessä. Arpajaisiin voi myös 
liittää palkkausvaihtoehtoja, esim. ”Ruutuun 
meneminen — palkka” tai ”Ruutuun mene- 
minen — palkaton (sosiaalinen palkka)”. Tä- 
ten palkitsemistakin tulee satunnaistettua. 


Samoin kun näitä arpajaisia pitää tarpeeksi 
usein, sattuma huolehtii siitä, että jokaista lii- 
kettä tulee tehtyä edes joskus. Jos tuntuu, että 
jokin liike vaatii enemmän treenaamista, voi 
tämän liikkeen kirjoittaa useamman kerran ja 
vähemmän treeniä vaativan vain kertaalleen. 


KÄÄNNÖS OIKEAAN 


TÄYSKÄÄNNÖS OIKEAAN 


1-3 ASKELTA TAAKSEPÄIN 


1-3 ASKELTA OIKEAAN 


PERUUTTAMINEN 


SIVULLA MAAHANMENO 
TUNNISTUSNOUTO 


SEISO-MAAHAN-SEISO 


ISTU, MAAHAN, SEISO EROTTELU 


NOUTOESINEEN NOSTAMINEN 


NOUTOESINEEN PALAUTTAMINEN 

NOME 


Lähialuehaku 


Teksti: Heli Pitkäjärvi 


Klikkaa tästä vinkkivideoon: Lähialuehaku 1 


Klikkaa tästä vinkkivideoon: Lähialuehaku 2 


Lähialuehakuun liittyy pillikäsky, joka kertoo 
koiralle, että se laittaa nenän maahan ja alkaa 
etsiä. Se tietää, että riista/dami on lähettyvil- 
lä. Tämän pillikäskyn opettaminen helpottaa 
riistan löytymistä, kun ollaan metsällä. Koira 
ei välttämättä näe pudotusta, mutta ohjaaja 
tietää, missä kohtaa se on. Koira lähetetään 
alueelle ja annetaan lähialuehaun pillikäsky. 


Lähialuehaun pillikäsky on aika helppo opet- 
taa pennulle ruuan avulla. Aluksi se voidaan 
tehdä sisällä ja myöhemmin siirtyä ulos. Hei- 
tetään pennulle nappulat maahan ja kun pen- 
tu niitä sieltä etsii, annetaan pillikäsky. Sen 
voi aluksi puhaltaa pilliin useamman kerran, 
niin kauan, kun pentu etsii nappuloita. 

Kun pentu on oppinut käskyn, sen voi lait- 
taa istumaan ja laitetaan nappulat koiran 
taakse. Sen jälkeen tullaan itse koiran eteen 
ja puhalletaan lähialuehaun pillikäsky. Pentu 
oppii pyörähtämään taaksepäin ja aloittaa et- 
simisen, eikä ala tulla ohjaajaa kohti. Harjoit- 
telun edetessä nappuloita voi laittaa hieman 
laajemmalle aluelle ja myös välimatkaa voi 
pennun ja ohjaajan välillä pidentää. 


Kun lähialuehaun alkeet on opeteltu ruuan 
avulla, voidaan siirtyä käyttämään pikkuda- 
mia tai tennispalloa. Koira laitetaan istumaan 
esim. korkeahkon heinikon eteen tai ojan- 
pientareelle. Mennään koiran taakse ja ha- 
justetaan aluetta koskettamalla maata pallolla 


ja lopulta jätetään se alueelle hieman piiloon. 
Sen jälkeen palataan koiran eteen ja annetaan 
pillikäsky. Koira kääntyy ja alkaa etsiä, se py- 
syy oikealla alueella, koska alue on hajustettu 
pallon avulla. 


Tätä harjoitusta voidaan muuttaa sen mu- 
kaan, kun koiran työskentelystä tulee var- 
mempaa. Laajennetaan aluetta ja piilotetaan 
alueelle esim. muutama pikkudami koiran 
näkemättä, jonka jälkeen koira lähetetään sa- 
malla tavalla taaksepäin. Myös välimatkaa voi 
koiran ja ohjaajan välillä pidentää. 


Treeni-iloa! 
— Heli 

TOKO & RALLY 


Ota ylempien luokkien vauhdikkaat 
temput" mukaan jo alokasluokan treeneihi: 


TOKoOssa ja rally-tokossa kun on tähtäimessä 
alokasluokka, tai jos kisaa jo ALO-luokassa, 
niin ihmisillä on tapana treenata pelkästään 
niitä liikkeitä, jotka kuuluvat ALO-luokkaan. 
Tämä on ihan ok, jos samalla yritetään varioi- 
da miten treenata nämä liikkeet, mutta koska 
monella on tapa treenata saman kaavan mu- 
kaan, niin aika pian huomaa, että tietty liike/ 
liikeosa tehdään aina samalla tavalla, palkka 
lentää aina samassa kohdassa, käsky sanotaan 
aina 10 askeleen jälkeen jne. On tietysti hyvä, 
että ollaan tarkkoja siitä mistä palkataan ja 
että ollaan johdonmukaisia kun treenataan, 
mutta samalla saadaan helposti myös koiria, 
jotka oppivat ennakoimaan, että aina tree- 
nataan samat asiat ja koirat myös tylsistyvät 
treeneissä. 


Usein ALO-luokan liikkeet ovatkin aika tylsiä; 
ei ole juuri mitään vauhtiliikkeitä, joten myös 
sen takia olisi hyvä ottaa treeneissä mukaan 
myös ylempien luokkien liikkeitä heti alusta. 
Merkin kiertäminen, ruutuun lähettäminen, 
pyörähdys ohjaajan sivulla, sivunvaihdot jal- 
kojen välistä jne. Näitä kaikkia voi hyvinkin 
treenata jo aloittelevan koiran kanssa. Nämä 
liikkeet/temput ovat useimpien koirien mie- 
lestä hauskoja ja samalla parantavat ohjaajan 
ja koiran välistä yhteistyötä. 


MERKIN KIERTÄMINEN 

Merkin kiertäminen on liike TOKOn AVO- 
luokassa. Myös rally-tokossa on vastaava liike 
MES-luokassa, mutta rallyssa etäisyys karti- 
oon on lyhyempi ja koira pitää pysäyttää kar- 
tion viereen seisomaan, eli samat kiertämis- 
harjoitukset voi myös hyödyntää rally-toko 
-puolella. 


e TOKOa ajatellen on hyvä pitää mielessä, et- 
tä käsimerkkiä ei saa käyttää kun koira on 
ohjaajan sivulla. Opetusvaiheessa voi toki 
käyttää käsimerkkiä, mutta on hyvä yrittää 
häivytellä se aika nopeasti. Käsimerkin si- 
jaan voi myös aluksi käyttää vartaloapua, 
eli ottaa alavartalo käyttöön ja antaa koi- 
ralle ”vauhtia? astumalla vasemmalla jalalla 
eteen kohti kartiota. 

* Alussa palkkasana/klikkeri ja palkka he- 
ti kun koira on kiertänyt kartion ja alussa 
etäisyys kartioon on tosi lyhyt. Vähitellen 
kun koira oppii voi aika nopeasti lisätä 
etäisyyttä askel kerrallaan. Ja ainahan ei 
tarvitse kiertää kartiota, vaan voi kiertää 
tolppia, puita, ihmisiä. Pitää vaan muistaa, 
että jos olet metsässä niin yritä ensin saa- 
da koira kohdistettua kohti sitä "oikeata? 
puuta, muuten se voi olla aika hämmentävä 


harjoitus koiralle —- metsässähän on yleensä 
enemmän kuin se yksi puu... 

e Kun koira osaa kiertää kartiota pitkiäkin 
matkoja, voidaan lisätä häiriötä, esim. hyp- 
pyeste tai noutoesine — mutta muista silloin 
lyhentää kiertoetäisyyttä ensin, ja jos hyp- 
pyeste tai noutoesine on haastava häiriö 
koiralle, niin aseta ne ensin esim. teidän 
taakse ja tuo ne eteenpäin vähitellen. 


RUUTUUN LÄHETTÄMINEN , 
Ruutuun lähettäminen tulee myös vastaan 


TOKOn AVO-luokassa — liikkeen varsinai== 


nen nimi (AVO) on ”Lähettäminen määrätyl- 
le paikalle ja maahanmeno”. Ru että 
treenata monella eri tavalla, ja 
soa mikä tapa (tai tavat) sopii on 
Nykyään opetetaan koira löytämään ruutu 
itse, eli koira tietää minne sen pitää mennä. 
Ensin kannattaa vaan pysäyttää koira seiso- 
maan ruudussa, ja erikseen treenataan kauko- 
käskynä maahanmeno. 


e Käyttäen kosketusalustaa: Jos käytät koske- 
tusalustaa niin erikseen pitää ensin treena- 
ta kosketusalustan kanssa, että se on varma 
ja tuttu väline koiralle. Kun kosketusalusta 
on tuttu koiralle, sijoita alusta ruudun sisä- 
puolelle (yleensä ruudun keskelle, keskilin- 
jan takana) ja lähetä koira alustalle. Muista 
palkata koira, kun se on ruudussa, mielui- 
ten koiran taakse. Aika nopeasti voi lisätä 
etäisyyttä. 

e Näyttöruutu: Ohjaaja (tai avustaja) käy 
ruudussa hyppimässä ja heiluttamassa kä- 
siään, niin että koira näkee sen. Ohjaaja 
palaa koiran luo (tai avustaja poistuu ruu- 
dusta) ja ohjaaja lähettää koiran eteenpäin 
ruutuun. Kun koira on samassa paikassa 
missä ohjaaja (tai avustaja) kävi hyppimäs- 
sä -> palkkasana/klikkeri -> palkka. Tätä 
toistetaan ja pikkuhiljaa lisätään etäisyyttä 
ruutuun. 

« Palkka ruudussa: Ruutuun viedään etukä- 
teen palkkalelu tai purkki, jossa on nami- 
palkka. Koira lähetetään suoraan palkalle. 


PYÖRÄHDYS 

Pyörähdys ohjaajan sivulla on liike, rally-to- 
kon AVO-luokassa. Ensin liike tehdään ohjaa- 
jan vasemmalla puolella, mutta VOI-luokassa 
myös ohjaajan oikealla puolella. Kisamaisesti 
liike tehdään niin, että sekä ohjaaja että koira 
liikkuvat eteenpäin; ohjaaja ei saa pysähtyä 
tai hiljentää vauhtiaan, vaan pitää koko ajan 
liikkua samalla vauhdilla eteenpäin. Kun koi- 
ra tekee pyörähdyksen ohjaajan sivulla, koira 
aina pyörähtää ulospäin ohjaajasta. 


e Ensin kannattaa opettaa koira tekemään 
pyörähdys ohjaajan edessä. Voi houkutella 
koiran namin avulla, tai käyttää kosketus- 
keppiä (koiran pitää osata kosketuskeppi 
ensin) että saa koiran sen avulla tekemään 
pyörähdyksen. 

e Kun koira osaa tehdä pyörähdyksen ohjaa- 
jan edessä, voi sen siirtää ohjaajan sivulle. 

e Ensin treenataan liikettä niin, että ohjaaja 
seisoo paikallaan. Kun koira tietää mitä pi- 
tää tehdä, ohjaaja voi lisätä liikettä. 


PUOLENVAIHTO 

Puolenvaihto jalkojen välistä on liike joka 
tulee vastaan rally-tokossa voittajaluokassa. 
VOI-luokassa koiran pitää osata seurata oh- 
jaajan oikealla puolella, ja radalla on erilaisia 
sivunvaihtokylttejä, joilla saadaan koira siir- 
rettyä vasemmalta puolelta oikealle puolelle 
tai päinvastoin. Vaikka koira ei vielä osaisi 
seurata oikealla puolella, voi silti opettaa koi- 
ran vaihtamaan puolta jalkojen välistä, temp- 
puna. 


e Koiran seuratessa vasemmalla puolella, oh- 
jaaja ensin hidastaa ja joko houkuttelemalla 
(namin kanssa) tai käyttämällä kosketus- 
keppiä, saa koiran menemään jalkojen vä- 
listä. 

« Jos koira osaa seurata oikealla puolella, 
voidaan jatkaa eteenpäin muutama askel 
ennen kuin koira saa taas mennä jalkojen 
välistä takaisin vasemmalle puolelle. 

« Jos koira ei vielä osaa seurata oikealla puo- 
lella, voidaan seuraavalla askeleella taas 
houkutella (tai käyttämällä kosketuskep- 
piä) koira takaisin jalkojen välistä vasem- 
malle puolelle (pujottelua ohjaajan jalkojen 
välistä). 

— Jeanette Wikman 

Kesäkivaa 


Kesällä voi ottaa rennosti 


Kesä on vihdoin täällä! Koronan ansiosta 
monen lajin kilpailut ja kokeet on peruttu 
ja harrastuspaikkoja on suljettu. Toisaalta 
nyt on aikaa touhuta koiran kanssa ilman 
minkäänlaisia tavoitteita tai suorituspainei- 
ta. Ihan vaan koiran ja omaksi iloksi. Ehkä 
voisikin mennä metsään, puistoon, mökille 
tai omalle pihalle ja tehdä jotain kivaa koiran 
kanssa. 


KESÄTEMPPUJA 

Opettaisinko jonkun tempun koiralle? Tässä 
muutama hauska ja helppo temppu, millä voi 
myös piristää arkisia lenkkejä. 


KIIPEÄ 

Koiran voi opettaa kiipeämään erilaisten esi- 
neiden, kuten steppilaudan, rahin tai maas- 
tosta löytyvien kohteiden, kuten kivien tai 
kantojen päälle, kaupungissa betoniporsaat 
ja kaivonkannet käyvät tähän tarkoitukseen. 


Harjoitus: Kiipeäminen. 
Etsi sopiva, aluksi helppo kohde, jonka päälle 
koira voi kiivetä. 


1. Houkuttele koira kiipeämään kohteen 
päälle ja palkitse sitä useita kertoja, kun se 
on kohteen päällä. 


2. Vapauta koira kohteen päältä sanomal- 
la ensin vapaa ja sitten heittämällä nami 
maahan. 


3. Toista muutaman kerran. 


4. Kokeile menisikö koira oma-aloitteisesti 
ilman houkuttelua kohteen päälle. Jos se 
menee, sano sillä hetkellä vihjesana ”kii- 
peä” ja palkitse koiraa taas useita kertoja 
kohteen päällä. 


5. Toista harjoitusta. Lopputuloksena koirasi 
pitäisi oppia kiipeämään kohteen päälle, 
kun sanot vihjesanan ”kiipeä”. Voit käyttää 
myös käsimerkkiä apuna. Tee harjoitusta 
eri ympäristöissä ja eri kohteilla. Voit myös 
lisätä etäisyyttä kohteeseen tai kestoa sen 
päällä pysymiseen. 


Tästä tempusta on hyötyä, jos haluat ottaa 
koirastasi kauniita kuvia ja koiralle kiipeily 
toimii myös hyvänä tasapainoharjoitteluna. 
Lisää haastetta temppuun saa lisäämällä koh- 
teen päällä tehtäviä käytöksiä, vaikkapa istu- 
misen tai pyörähdyksen. 

KIERRÄ 

Kiertäminen on hauska ja hyödyllinen temp- 
pu. Arjessa siitä on hyötyä, jos koira menee 
lenkillä valotolpan tai puun väärältä puolel- 
ta, kierrä vihjeen osaavan koiran voi lähettää 
kiertämään tolpan. Kierto on tuttu myös mo- 
nesta harrastuslajista, äkkiä mieleen tulevat 
ainakin vesipelastus, agility, toko ja rally-toko. 


Harjoitus: Kohteen kiertäminen. 
Valitse helppo kohde, jonka yli ei voi hypätä 
esimerkiksi puu. 


1. Mene kasvot kohti kohdetta kyykkyyn 
kiinni kohteeseen, niin, että koira ei pääse 
sinun ja kohteen välistä. 


2. Näytä koiralle palkkio kädessäsi ja vie se 
toiselle puolellesi. 


3. Odota, että koira keksisi kiertää kohteen 
päästäkseen palkkiolle. 


4. Kun koira kiertää kohteen, palkitse se ja 
vie uusi palkkio taas toiselle puolellesi. 


5. Kun koira lähtee kiertämään heti palkki- 
on saatuaan kohdetta, voit lisätä haastetta 
nousemalla seisomaan. 


6. Voit lisätä sanallisen vihjeen ”kierrä” juuri 
sillä hetkellä, kun koira on kohteen takana. 
Näin se kohdistuu oikeaan toimintaan. 


7. Toista harjoitusta ja lisää vähitellen omaa 
etäisyyttäsi kohteeseen. Voit testata koiran 
osaamista antamalla sille ”kierrä” vihjesa- 
nan, jos se lähtee kiertämään, on se ym- 
märtänyt, mitä vihjesana tarkoittaa. 


Kohteeseen voi lisätä vähitellen enemmän 
etäisyyttä. Kiertäminen kannattaa opettaa 
molempiin suuntiin, vaikkapa niin, kun lä- 
hetät koiran oikealta puoleltasi kiertoon, se 
kääntyy vasemmalle ja kun lähetät sen va- 
semmalta puoleltasi, se kääntyy oikealle. Toki 
koiralle voi myös opettaa eri suuntaan tehtä- 
ville kierroille eri vihjesanat. 


HYPPÄÄ 

Kohteiden yli hyppääminen on myös hyvää 
jumppaa koiralle ja toki esteiden yli hyppää- 
minen löytyy myös useista eri harrastusla- 
jeista. Lenkeillä koiraa voi hyppyyttää puun- 
runkojen ja aitojen yli, muistaen kuitenkin 


Teksti: Katja Taskinen 


turvalliset korkeudet. Hyppäämisen haus- 
kuus ei tule hypyn korkeudesta. 


Harjoitus: Kohteen yli hyppääminen. 
Valitse matala kohde, jonka yli on helppo hy- 
pätä esimerkiksi kaatunut puu. 


1. Mene kasvot kohti kohdetta kyykkyyn 
kiinni kohteen päähän, niin, että koira ei 
pääse sinun ja kohteen välistä. 


2. Näytä koiralle palkkio kädessäsi ja vie se 
toiselle puolellesi. 


3. Odota, että koira keksisi hypätä kohteen yli 
päästäkseen palkkiolle. 


4. Kun koira hyppää kohteen yli, palkitse se ja 
vie uusi palkkio taas toiselle puolellesi. 


5. Kun koira lähtee suorittamaan hyppyä 
heti palkkion saatuaan voit lisätä haastetta 
nousemalla seisomaan. 


6. Voit lisätä sanallisen vihjeen ”hyppää” juu- 
ri sillä hetkellä, kun koira hyppää. Näin se 
kohdistuu oikeaan toimintaan. 


7. Toista harjoitusta ja lisää vähitellen omaa 
etäisyyttäsi kohteeseen. Voit testata koiran 
osaamista antamalla sille ”hyppää? vihjesa- 
nan, jos se lähtee suorittamaan hyppyä, on 
se ymmärtänyt, mitä vihjesana tarkoittaa. 


Kaikkiin harjoituksiin voi lisätä etäisyyttä 
koiran osatessa tehtävän, ohjaajan liikettä 
samaan tai eri suuntaan. Aluksi kuitenkin 
kannattaa aloittaa lyhyellä matkalla, ohjaajan 
pysyessä paikoillaan. Noutajille kantaminen 
on yleensä miellyttävä tehtävä ja harjoituksiin 
voikin tehtävän ollessa jo hallussa, lisätä nou- 
tokapulan tai damin koiralle kannettavaksi. 
Näin tehtäviin tulee taas jotain uutta. 


Anna koiran oivaltaa itse tehtäviä opettaessa, 
mitä sen kuuluu tehdä. Auta kuitenkin, jos 
tehtävä on liian vaikea ja koira ei ymmärrä, 
mitä sen kuuluu tehdä. Lisää haastetta tehtä- 
vään vasta oppimisen myötä, tavoitteena on 
onnistua joka kerta. 


Mukavia kesäpuuhia! — Katja Taskinen 
eläintenkouluttaja, Salon koirahalli 


Kiipeämistempusta on hyötyä, jos haluat ottaa koirastasi kivoja Noutajille kantaminen on yleensä miellyttävä tehtävä ja harjoi- 


kuvia ja koiralle kiipeily toimii hyvänä tasapainoharjoitteluna. tuksiin voikin tehtävän ollessa jo hallussa, lisätä noutokapulan 
Lisää haastetta temppuun saa lisäämällä kohteen päällä tehtäviä tai damin koiralle kannettavaksi. Näin tehtäviin tulee taas jotain 
käytöksiä, vaikkapa istumisen tai pyörähdyksen. uutta. 


Kohteiden yli hyppääminen on hyvää jumppaa koiralle ja toki esteiden yli hyppääminen löytyy myös useista eri harrastuslajeista. 
Lenkeillä koiraa voi hyppyyttää puunrunkojen ja aitojen yli, muistaen kuitenkin turvalliset korkeudet. 

MEJÄ 


Teksti ja kuvat: Miia Koski 


Klikkaa tästä vinkkivideoon: Mejä-makauksen merkkaus 


Makaukset — miten saada koira merkkaamaan makaukset? 


Moni koira on alkuun kiinnostunut oma-aloitteisesti makauksista, mutta uutuuden viehätyksen laantuessa, merkkaus saattaa 


muuttua huolimattomaksi tai jopa loppua kokonaan. Osalle koirista itse jäljestys on isompi palkinto kuin maahan potkittu ja vere- 


tetty alue. Kokeissa makauksista saa huomattavasti pisteitä. Voittajaluokassa hukaton kakkonen voi odottaa tulosten luvussa, mikäli 


makaukset eivät koiraa kiinnosta. Seuraavassa muutamia vinkkejä, miten makausten merkkaamista voi saada paranemaan. 


MAKAUKSEEN PIILOTETAAN HERKKUJA 

Herkkuja voi piilottaa makauksen kulmiin tai muutoin turpeen alle, 
jolloin koira makausella joutuu tekemään töitä löytääkseen herkun. 
Toki tässä tapauksessa yön aikana supit tai ketut ovat saattaneet pop- 
sia herkut parempiin suihin ja omalle sesselle palkaksi jää pelkkä 
haju. Koiran pysähtyessä makaukselle herkuttelemaan, sitä kehutaan 
sanallisesti. Ohjaaja voi myös mennä koiran vierelle silittelemään ja 
kehumaan tai palkata koiraa taskussa olevilla makupaloilla vielä li- 
sää. Onpa johonkin koiraan on toiminut keino, jossa makaukseen 
kylvettiin oikein runsaasti nameja. Meni kerrasta perille, että pysäh- 
tymistä ohjaaja toivoo ja näin koira sitten myöhemmin jäljellä toimi. 


Herkut voi sulkea myös pakastepussiin (esim. minigrip), sopivaan 
muovirasiaan tai tyhjään lasipurkkiin. Herkkukätkön yhtälailla hau- 
data makaukseen tai piilottaa kulmaan turpeen alle odottamaan in- 
nokasta jäljestäjää. Koiran pysähtyessä makaukselle sitä kehutaan ja 
mennään antamaan palkka herkkukätköstä. 


MAKAUKSEEN PIILOTETAAN 

RIISTAA TAI KOIRAN LEMPILELU 

Kaikkia koiria herkuilla palkkaaminen jäljellä ei kuitenkaan moti- 
voi. Toisilla on vain niin kiire jatkaa matkaa, ettei aikaa ruokailuun 
ole. Mikäli koirasi näyttää vain flatille ominaista pitkää naamaa her- 
kuille, voi palkkausta testata riistalla tai lelulla. Hyviä palkkausväli- 
neitä ovat mm. kuivatut linnun siivet, kanipallot tai jäniksenkäpälät, 

damit ja pallot. Käytännössä mikä tahansa koiran mielestä mahtava 
lelu sopii palkaksi. Useimmat noutajat tuntuvat pysähtyvän tällaiselle 
hajulle ja nappaavat turpeen seasta aarteen suuhunsa. Tällöin ohjaaja 
pääsee palkkaamaan koiraa oikeasta käytöksestä eli pysähtymisestä ja 
hajun perusteella makauksesta lelun etsimisestä. Toki ripeän koiran 
kanssa tässä saa alkuun ohjaaja olla hereillä, ettei jäljestäminen jatku 
ennen kuin ohjaaja ehtii koiraa palkata edes sanallisella primääripalk- 
kauksella... 


TEHDÄÄN RUNSAALLA VERELLÄ VERETETTY MAKAUS 
Makauksille voi välillä lisätä myös erittäin runsaasti verta (esim. maa- 
han kaadettuna n. %-1 dl). Tämä usein saa koiran kiinnostumaan 
kohdasta enemmän ja oikeasta toiminnasta riittävän usein palkattu- 
na myös tavalliset makaukset alkavat kiinnostaa. Tärkeää on edelleen 
vahvistaa koiralle oikeaa toimintaa ja kehua makaukselle pysähtymi- 
sestä. Runsasveristä makausta voi kokeilla myös tehdä isompana kuin 
30 x 30 cm. 


TEHDÄÄN MAKAUKSIA TUPLANA JOKO JÄLJELLE PERÄKKÄIN 
TAI MOLEMMIN PUOLIN VERIURAN SIVUUN 

Välillä me ihmiset jumitumme treenaamaan koiriamme saman kaa- 
van mukaan. Kannattaa vaihdella makausten treenitapaa, ja tehdä 
vaikkapa useampi makaus peräkkäin pienillä etäisyyksillä toisistaan 
tai vahvistaa merkkausten houkuttavuutta tekemällä tuplamakaus 
kahta puolen jälkeä — moni koira tässä kohtaa bongaa näistä edes toi- 
sen. 


HARJOITELLAAN MAKAUKSIA 

ERILLISELLÄ MAKAUSHAKURUUDULLA 

Makauksia voi harjoilla myös tekemällä makaushakuruudun erillise- 
nä treeninä. Makaushakuruutuun tehdään useita makauksia ja nämä 
kannattaa avomerkitä esim. krepeillä selvästi itseään varten. Koira 
päästetään valjaissa ruutuun ilman suurempaa ohjausta ja ohjaaja 
kulkee vain perässä. Ruudun makauksissa voi olla piilotettuna herk- 
kuja tai ne voivat olla normaaleja makauksia, koiraa kehutaan aina sen 
merkatessa makausta. Tässä harjoituksessa ei ole väliä, vaikka koira 
merkkaisi useaan kertaan samaa makausta. Nyt harjoitellaan nimen- 
omaan pysähtymistä ja makauksen haistelua, lisätään innostusta ma- 
kauksiin. Juuri ennen koetta tehtynä tämä treeni toki voi saada koiran 
tekemään pari tarkastusta koemakausten ympäristöstä, josko niitä 
sielläkin olisi enemmän kuin yksi. Tämä ei välttämättä ole paras juuri 
ennen starttia tehtävä viimeistelytreeni. 


Vaihtoehtoisesti makausruutu voi myös toimia kestoharjoitteena 
esim. oman pihan läheisyydessä. Makauksia voi käydä verettämässä 
uudelleen ja päästää koiran ruutuun useampana päivänä peräkkäin/ 
useamman kerran yhden viikon aikana. Jälleen on tärkeää palkita 
koiraa sen merkatessa makauksia joko kehumalla tai palkkaamalla 
samanaikaisesti myös sekundääripalkalla koiraa ruudussa. Palkaksi 
käyvät herkut, lelut, kuivatut linnun siivet, jäniksen käpälät tai mikä 
ikinä omaan koiraan palkaksi toimiikaan. 


< 


i MALA 
Makupalat piilotettu 


minigripissä 1 


ko PR 


Makupalat piilotettu minigripissä 2 


Jälkivarmuus 
— miten lisätä koiran varmuutta jäljellä? 


Osa koirista innostuu veriurasta mielettömästi, eivätkä siltä juuri 
poikkea tai matkalla hyydy tehtävään ryhtyessään. Kaikilla jälkivar- 
muus ei kuitenkaan ole sisäänrakennettua eikä into jälkeen syty heti. 
Koira voi myös olla epävarma annetusta tehtävästä. Verijäljen harjoit- 
telussa voidaan käyttää tukena muita jäljestämisen muotoja, ja jälki- 
tehtävä voidaan saada selväksi koiralle myös muita hajuja kuin verta 
käyttämällä. Mikäli koirallasi on ongelmia jälkivarmuuden kanssa, 
seuraavassa on listattu joitakin harjoitteita kokeiltavaksi tilanteen 
korjaamiseksi. 


RUOKAJÄLKI 

Jäljestystä voi opettaa myös vetämällä jäljen koiran herkuilla. Jäljen 
voi tehdä grillimakkaralla tai ylijäämäpihvillä, nylonsukkaan piilote- 
tulla jauhelihalla, juustolla tai vaikkapa veriletuilla. Tärkeintä on, että 
käytettävä ruoka on koiralle mieleen ja tuoksuu vahvasti. Palkkana 
jäljen päähän voi jättää tätä samaa herkkua. Ruokajälkeä ei ole pakko 
vanhentaa yhtä kauan kuin verijälkeä, joten ruuan voi jättää jopa sa- 
moin tein jäljen päähän palkaksi. Toki, jos kaatomakauksen onnistuu 
tekemään muurahaispesään, voi olla syytä laittaa palkka rasiaan odot- 
tamaan omaa koiraa apajille. 


Palkka piilotet 


tu lasipurkkiin 
i % € po $ 


RIISTAJÄLKI 

Jälkiä voi riistaintoiselle koiralle tehdä myös linnuilla tai kanilla. Tässä 
kohtaa lokki tai isompi jänis toimivat paremmin, kun jälkeä vedetään 
useita satoja metrejä. Varis on kilometrin mittaisen jäljen vetämisen 
jälkeen varmasti entinen varis. Palkka voi olla jäljen päässä vetämi- 
seen käytetty riista, mutta jos vetoriista on pahoin kärsinyt eikä toista 
vastaavaa ole käytössä, on palkaksi laitettu esim. sorkka. 


Jäljen voi vetää myös sorkalla, mikäli koira on sorkasta hyvin innostu- 
nut. Pakastettu sorkka jättää paremman hajuvanan, mutta on kuivat- 
tuakin sorkkauraa onnistuneesti seurattu. Myös hirvieläimen taljan 
palanen voi toimia sopivana hajuna jäljentekoon. 


VEREN YHDISTÄMINEN EDELLISIIN 

Ja tietenkin edellisiin voi yhdistää veren toisen innostavamman hajun 
yhteyteen. Keinot ja konstit parantaa koiran motivaatiota jälkitehtä- 
vään ovat monet. 


Iloisia MEJÄ-treenihetkiä! 
— Miia 

[1 BOZITA 


SWEDISH FUNCTIONAL OUALITY 


i 
Eu 


Bozita Robur on Ruotsissa valmistettu superfunktionaalinen koiran- 
ruoka. Luonnollisista raaka-aineista valmistettu korkealuokkainen 
ravinto vahvistaa kehon omia toimintoja. Kun haluat antaa koirallesi 
parhaat mahdolliset edellytykset - täytä sen kuppi aterialla joka on 
täynnä luonnon omaa voimaa. 


Www.bozita.fi 


